Bukedde Online - Omwana abadde azannyisa ekibiriiti asanyizzaawo wooteri\nDisitulikiti y'e Mubende y'esingamu omuwendo gw'abawala abazaala...\nAbataka balabudde omusika okukomya okwezza ettaka lya bamulekwa...\nOmwoleso gw’ebyobulimi n’obulunzi guyinda e Jinja\nOmubaka wa Palamenti aleppuka na gwa bbanja lya bukadde 375\nOmwana abadde azannyisa ekibiriiti asanyizzaawo wooteri\nPoliisi esazeeko enju y’abajaasi ababbi e...\nPoliisi ng’emalirizza okuzikiza omuliro.\nOMWANA abadde azannya akoleezezza akabiriiti n’ayokya sitoowa ya wooteeri ebadde ejjudde essubi, ebibaddemu byonna ne bisaanawo. Omuliro guno gubadde ku wooteeri ya Kampala Inn esangibwa e Kabowa.\nOkusinziira ku baabaddewo, omwana baababdde bamugambye kwokya kasasiro olwo ye n’abuzaabuzibwa n’akoleeza ssubi. Abatuuze baakubidde mangu poliisi y’e Kitebi essimu era agikulira Abbey Muwonge n’atuuka naye n’akubira banne aba poliisi ezikiza omuliro.\nAbatuuze baasoose kwekolamu mulimu okutangira omuliro okusaasaanira amayumba malala era bakira bakozesa mazzi ge baabadde basena mu mwala oguliraanyeewo. Oluvannyuma poliisi ezikiriza omuliro yatuuse mu ssaawa emu kyokka n’esanga obuzibu okutuuka awaabadde omuliro wennyini olw’obutabaawo kkubo limala kuyisa mmotoka.\nGodfrey Okobo eyakuliddemu abazikiza omuliro, yasabye abatuuze bulijjo bwe baba bazimba balenkengawo amakubo omuyita emmotoka olw’okwetegekera embeera ng’eyabadde awo.\nYagambye nti tewali ky’amaanyi kigenda kukolebwa kukunoonyereza kuba kyategeerekese nti omuliro gwakoleezeddwa mwana mu butanwa.\nJulius Asiimwe eyabaddewo ng’omuliro gukwata yategeezezza nti waabaddewo abakozi mu kkanisa ya Victory Center eriraanye wooteeri abaabadde baanika essubi okuva mu sitoowa nga baagala balibikke ku matoffaali kyokka ate nga baliko ne kasasiro gwe baayoola n’atuumibwa.\nYategeezezza nti oluvannyuma omu ku bakozi yatumye omwana ekibiriiti bookye kasasiro wabula ate omwana n’akoleezaamu ssubi ndowooza naye ng’amuyita kasasiro\nDisitulikiti y'e Mubende y'esingamu...\nNnaabagereka Sylvia Nagginda avuddeyo okudduukirira abaana abazaala nga tebanneetuuka basobole okwanguyirwa ku...\nAbataka balabudde omusika okukomya...\nABATAKA n’emikwano gy’omugenzi Sekyene e Kanyanya batudde ne balabula omusika we okuyimiriza mbagirawo ekigendererwa...\nOmwoleso gw’ebyobulimi n’obulunzi...\nOMWOLESO gw’ebyobulimi n’obulunzi gugenda mu maaso ku lubalama lw’omugga Kiyira mu munisipaali y’e Jinja.\nOmubaka wa Palamenti aleppuka na...\nERNEST Kiiza Apuuli omubaka wa Masindi mu Palamenti, attunka n’omusango gw’ebbanja lya kkampuni ya R.L Jain Ltd...\nOmutindo gw'abasomesa gukyali gwa...\nOMUTINDO gw’abasomesa mu pulayimale gukyali gwa kibogwe.


"Mwetisse omugugu ogw'okulaba nga abaana bano tebava mu kkubo lya Katonda era mbasaba okukola obulungi omulimu guno, abaana mubayigirize eddiini, empisa, okutya Katonda n'okufuna amasaakalamentu, basobole okuweesa Katonda ekitiibwa." Faaza Kalema bwe yategeezezza.\nYannyonnyodde nti Eklezia ezze ebatiza abaana abato, abatayogera nga tebasobola kwesalirawo kubanga Yezu yagamba mu Yowanne 3:5 nti tewali muntu n'omu agenda kuyingira Bwakabaka bwa Katonda, okujjako ng'amaze okuzaalibwa mu mazzi ne mu mwoyo.\nYagambye nti ffenna tetumanyi nkomerero yaffe ku nsi ng'omwana singa afa nga tazaaliddwa mu mazzi, abeera agenda kusubwa Obwakabaka bwa Katonda.\nYayongeddeko nti okusalawo okusooka ku mwana kulina kukolebwa bazadde ku lw'obulungi bwe nga y'ensonga lwaki bamutwala ku ssomero, bamuyigiriza okunaaba, okwaniriza obulungi abagenyi nga tannaba kwesalirawo.


Bukedde Online - Nkalakata byennyanja ne nyinyuka na 30,000/-\nKulisipu ze nsiika mu ndiizi mwe nafuna ebsiale bya yunivasite\nAnoonya omulimu gezaako okukola amanda mu ...\nOkukolokota ebyennyanja kintuusizza ku birungi ng'ate sissaamu kapito era sijulirira kugula mudaala.\nFarook Kabali ng'akalakata ebyennyanja\n“Mu ddiini gye nsoma waliwo, hadith egamba nti “Omuntu ateekeddwa okukola ennyo mu buvubuka bwe n’akolerera enviiri enjeru.” Ebigambo bino byampa okusoomoozebwa ne nsalawo okukola nga sseebalirira”, bw’atyo Farook Kabali (25) ow’e Busega bw’atandika emboozi ye ey’okuyiiya ssente.\nNava Busujju gye nali nkolera emirimu gy’okweyiiya. Akasente akaavangamu nga tekansobozesa kwebeezaawo ng’omusajja. Waaliwo mikwano gyange egyali gikolera e Kampala nga ndaba obulamu bo bubatambulira bulungi kwe kubeebuuzaako. Abantu bano bankwata ku mukono ne bandeeta mu katale e Busega okukola emirimu gye bakola.\nKabali ng'aweereza kasitoma engege\nBw’otuuka mu katale, oteekeddwa okufuna emmeeza kw’okolera. Ku mmeeza obeerawo ku bwereere kyokka nga mulina okukkaanya ne nannyiniyo n’oba nga ggwe ogimulongooseza n’okumukolerako ssinga abeera taliiwo. Kyokka oteekeddwa okusasuila 500/- buli lunaku ez’akatale.\nMu katale amaanyi ge gakweyimirira. Nze saatandika na Kapito yenna okuggyako okusitula ekigaali kyange eky’emigugu n’ejjambiya ekalakata engege. Buli ngege ngirongooseza 500/- n’okudda waggulu nga kisinziira ku bunene bwayo mpozzi ne ssente z’empuuta ennene zisingawo ko.\nKabali ng'atikkula ayisi ku mmotoka\nNg’oggyeeko okulongoosa engege, nzitikkula okuva ku mmotoka ezizireeta okuva ku myalo ne nzitwala ku mudaala ku mmeeza ya nannyini zo.\nOkutikkula kwo batusasulamu ngege. Nga kisinziira ku buzito bwa buli kisawo. Emirundi egisinga nfuna engege evaamu ssente ezitakka wansi wa 4,000/-. Kiri eri ggwe okusalawo okutunda engege ezo oba okuzitwala awaka n’ozirya.\nNtikkula ne ayisi okuva ku mmotoka ate oluvannyuma ne mmutikka ku mmotoka egenda ku mwalo. Ayisi bansasula 3,000/- buli kisawo.\nMu katale nkeerawo ku ssaawa 12, bwe ziwera essaawa musanvu nga nze nyinyuka ogw’okulongoosa engege. Ate okuva ku ssaawa ezo okutuuka olweggulo mbeera mu kutikkula ngege okuva ku myalo. Bwe watabaawo mirimu olwo nga nyinyuka.\nKabali ng'asiba ayisi okumutwalira kasitoma\nNzigya na ngalo ngyereere kyokka nyinyuka na ssente ezitakka wansi wa 30,000/-. Ssente zino tezibaako musoso gwonna. Sseegomba kutandika mudaala gwange kubanga wano awatali kapito wankolera okusinga n’omuntu owa ofiisi alindirira omusaala oluusi ogulwawo n’okujja.\nNnina amaka ge ndabirira obulungi, omukyala n’abaana babiri.\nNagulayo ente n’embuzi ne mbiweereza maama mu kyalo okulunda.\nNdi mu nteekateeka ya kwegulira kifo kya kuzimbamu nyumba nve mu bupangisa.\nObwesigwa kikulu nnyo. Kubanga nze nannyini kifo olumu andekawo n’agenda ku bintu bye ebimu kyokka emirimu gye ne ngitambuza bulungi. Ne bakasitoma mbakolera ekyo kye babeera basasulidde.\nKabali ng'asindika ekigaali kw'asombera ebintu bya bakasitoma\nAmaanyi nakyo kikulu nnyo. Oteekeddwa okubeera nga teweebalirira era ng’amaanyi ogalina.\nAbavubuka muve mu kunyooma emirimu. Omulimu bwe guba guvaamu ssente totunuulira boogezi kuba bw’odda mu kusabiriza ate abo b’otya be bakusekerera. Nze bw’onsanga olweggulo toyinza kumanya nti nsiiba mu ngege.\nAgambibwa okusobya ku bawala be bamugobye


Bukedde Online - Bannabyabufuzi bavuluze enteseganya za Museveni n'abamuvuganya\nOlukiiko lwa NRM e Bukasa Luyiise.\nAba Takisi mu ppaaka y'oku Kaleerwe batabuse lwakubagobaganya...\nGwe baakwatira mu Curfew ne bamusiba e kigo akubye oluyimba ku...\nAb'e Kasese abaakosebwa amataba basomeseddwa okutaasa bannaabwe...\nBannabyabufuzi bavuluze enteseganya za Museveni n'abamuvuganya\nEbyabadde mu nsisinkano ya Museveni n'abamuvuganya\nEkibiina kya Gen. Mugisha Muntu akituumye ...\nAdded 13th December 2018\nBANNABYABUFUZI b’oludda oluvuganya bakubye ebituli mu nsisinkano ya Pulezidenti Museveni n’ebibiina ebivuganya gavumenti ye ne bagamba nti tewali kya makulu kyatuukiddwaako okuggyako okwekubya nabo ebifananyi.\nMuseveni n'ayogera eri abooludda oluvuganya Gavumenti\nBasiimye FDC olw'okugaana okubyetabamu. Ensisinkano ya Pulezidenti Museveni n'ebibiina ebivuganya gavumenti ebirina ababaka mu palamenti eziri mu ntegeka ezimanyiddwa nga ‘IPOD' yabadde ku Speke Resort e Munyonyo.\nPulezidenti wa CP Ken Lukyamuzi yagambye nti ensisinkano temwabadde makulu n'atendereza ‘'FDC okubizira.'' Lukyamuzi yagambye: ‘'(Ababyetabyemu) baavudde ku mulamwa ne badda ku bitaliimu. Bandibadde booera ku lwaki Konsityusoni egaanyi okukola ebibiina ne bituulwako ng'ate okulonda kwa 2021 kusembedde'' .\nN'agamba nti essuubi kati libali mu nteseganya z'eggwanga eza ‘national dialogue' ezibindabinda.\nOmwogezi wa FDC era omubaka w'e Kira munisipaali Ssemnujju Ng'anda yagambye nti tebazeetabyemu lwa kuba baazirabye teziriimu bwesimbu nga tewali kalungi kayinza kuzivaamu.\n‘'Pulezidenti Museveni ne bw'aba asisinkanye ba NRM banne tebalina kye bakanyaako okuggyako ye okubakakatikako ebinye by'aba ayagala bikole.\nFDC tesobola kugenda mu nsisinkano kuteesa ku Museveni wabula eyagala kuteesa ku Uganda'' Ssemujju bwe yagambye n'anenya ababadde mu nsisinkana okuva ku nsonga enkulu ne badda mu byakubuuza Museveni agenda ddi ekitalina kye kyayambye.\nYannyonnyodde nti FDC okwetaba mu nteseganya ng'ezo eba ng'egenze mu kuzaanya era abantu bayinza okugiraba obulala.\nYayongedde nti ensisinkano nga ng'eno yandigenze okutuukibwako nga waliwo ebintu ebyakanyiziddwaako edda enjuyi zonna (abavuganya ne NRM) era abakulembeze b'ebibiina bandibadde bagendayo kussa mikono ku bisalidwaawo.\nYannyonnyodde nti ba Ssabawandiisi b'ebibiina by'obufuzi bandisoose ne batuula n'ebibiina ssekinomu ne batuuka ku kukaanya ne balyoka bayite ababikulembera okussaako emikono sso ssi kugenda mu kuteeseganya ne bagaana okukaanya nga bwe gwabadde ne bamala ne bafuluma.\nLoodi meeya wa Kampala Erias Lukwago yagambye ku mukutu gwa ‘facebook' nti enkola ya IPOD ya kuzanyirira.\nN'agamba nti talina kalungi kaasuubira mu nteseganya ziri mu IPOD nga pulezidenti Museveni yazikubiriza.\nYannyonnyodde nti ebya ‘IPOD' byasibuka Ghana abantu gye baali banabidde eyali Pulezidenti wayo Gerry Rowlings maaso nga bawakanya eby'okukyusa Konsityusoni ya 1992 era ebyayo byakola lwakuba abantu baali baali basoose kwekyawa.\nKyokka n'agamba nti mu Uganda enteseganya ng'ezo okubaako nga Pulezidenti Museveni y'akyali mu buyinza kuba ‘kuweweeta nakyemaalira'' era n'agamba nti yewunyizza kiki ab'ebibiina ebivuganya bye basuubira okufuna mu nsisinkano za IPOD nga waliwo n'ebirala eby'okukyusa amateeka ebyakanyizibwako (mu nkola y'emu ) mu 2010 ne 2014 kyokka NRM n'ebisuula mu kasero.\nDP yetabye mu nteseganya zino kyokka Bukedde teyasobodde kwogera na bakulembeze baayo kulaga bye baafunyeeko.\nEssimu ya Pulezidenti Nobert Mao ne Ssabawandiisi Gerald Siranda tebagikutte kubaako kye bannyonnyola.\nNg'ate omwogezi w'ekibiina Keneth Kakande yagambye nti te teyazeetabyemu n'ajjuliza Pulezidenti we Mao y'alina okulaga ekibiina kye kyafunyeeyo.\nEbibiina ebirala ebyetabyemu kwabaddeko UPC ekulemberwa mutabani wa Obote, Jimmy Akena, JEEMA ekulemberwa omubaka w'ekibuga Bugiri Asuman Basalirwa.\nKadaga alabudde abazadde abatawa baana kyamisana\nGavt' ebuulirize ku kivaako obubenje - Oulanyah\nMuseveni alabudde South Sudan okukomya okulwanagana\nFDC erabudde DP!\nFDC edduukiridde famire y'eyafiiridde mu nnyanja ng'ataasa obulamu bw'abadigize\nOlukiiko lwa NRM e Bukasa L...\nWABADDEWO okusika omuguwa ku Ofiisi za NRM e Bukasa-Masozi mu Ggombolola y'e Bweyogerere mu Munisipaali y'e Kira...\nAba Takisi mu ppaaka y'oku ...\nWABALUSEWO obutakanya mu ba takisi mu ppaaka y'oku kaleerwe ekiwayi ekimu bwe kirumirizza nanyini ttaka kwe bakolera...\nGwe baakwatira mu Curfew ne...\nOMUYIMBI eyakwatibwa olw'okugyemeera ebiragiro bya pulezidenti oluvudde mu kkomera e Kigo nayiiya oluyimba lw'atumye...\nAb'e Kasese abaakosebwa ama...\nABANTU b'e Kasese abaakosebwa amataba olw'omugga Nyamwamba okwabika bakyalaajanira gavumenti okubayamba waakiri...\nMubiru atendeka Police FC a...\nOMUTENDESI wa Police FC, Abdallah Mubiru, aweze nga sizoni ejja bw’alina okulaba nga ttiimu ye evuganya ku bikopo....


Abaakwatibwa ku Mutaasa Kafeero basimbiddwa mu kkooti\nAbazadde basabiddwa okwewala ebikolwa eby'...\nJoseph Habiyaremye, ssentebe wa Kampala Central Division Boodabooda Riders Co-operative Society, yagambye nti nabo basula ku bunkeenke olw'abantu abatategeerekeka gye bava abayingira omulimu gwabwe buli lunaku n'ebigendererwa ebitamanyiddwa.\nAlumiriza nti abantu bano bebavaako envuga embi ereetedde obulamu bw'abantu okutokomoka, ate era be bavaamu abamenyi b'amateeka kubanga kibeera kizibu okubalondoola olw'obutaba na bibakwatako biruamu.\nYakiikidde poliisi ensingo olw'okusiba abantu bwe bati mu mulimu gwabwe kubanga mu kusooka baagezaako nnyo okubakwata nga babatwalira poliisi, wabula ng'ebata ne baddamu okukola nga tewali abakuba ku mukono.\n"Buli wa boodabooda alina okuba ne siteegi waakolera ate ng'ebimukwatako byonna biwandiikiddwa bulungi.\nAbaagala okuyingira omulimu guno nabo balina okubaako siteegi we batandikira ne baggyibwako ebiwandiiko ebibakwatako nga tebannatandika kukola," Habiyaremye bwe yagambye.\nYayongeddeko nti abantu abategekeddwa bwe bati ne batandika n'okukola ebibiina by'okutereka n'okwewola, kizibu ate okwenyigira mu bumenyi bw'amateeka kubanga babeera n'ekigendererwa ate babeera bakimanyi nti ebibonerezo bikambwe.\nYannyonnyodde nti bo mu kibiina kyabwe beefubyeko okulaba nga bayigiriza bammemba baabwe okuvuga obulungi ku luguudo, n'okubafunira ebiwandiiko ebibakkiriza okuvuga ppikippiki.\nEbiddusizza abasuubuzi mu akeedi mu Kampala


Mugende mwebake mu kkomera emyaka 60, Omulamuzi awadde Sebuwufu ne banne ekibonerezo ekikambwe - Watchdog Uganda\nMugende mwebake mu kkomera emyaka 60, Omulamuzi awadde Sebuwufu ne banne ekibonerezo ekikambwe\nOLWALEERO omusuubuzi we mmotoka mu Kampala Muhammad Sebuufu lwakitegedde nti agenda kumala emyaka 60 ku egyo gyasigazza mu bulamu bwe Nsi eno mu kkomera e Luzira oluvanyuma lw’omusango gw’okutta musuubuzi munne Donah Katushabe okumukka mu vvi.\nOmulamuzi wa kkooti enkulu Flavia Ssenoga emisango Sebuwufu ne banne yagibasingisa wiiki ewedde, era olwaleero babadde baleteddwa okumanya ekibonerezo ekibawereddwa.\nBano 8 kigambibwa nti mu mwaka gwa 2015 bawamba era ne batulugunya Katushabe okutuuka bwe baamutta nga bamulanga okuba nti yali yatwala emmotoka yaabwe okuva ku kifo ekimanyiddwanga Pine ne basigala nga bamubanja obukadde mwenda bwe baagamba nti bwamulema okusasula.\nBwabadde awa ensalawo ye mu musango guno saako ne bibonerezo ku bonna abavunanibwa Omulamuzi Ssenoga agambye nti, Sebuwufu ne banne 6 emisango okuli ogw’okuwamba ne kigendererwa eky’okutta gubasinze nga kwotadde ogw’obubbi bwa ssente ne ssimu, ate munaabwe omulala ye nasingisibwa ogw’okuyambako mu butemu obwaliwo.\nAgambye nti bano abasingisiddwa emisango ekintu kye baakola kyali kyamutawana ate nga baali bakimanyidde ddala nti baali bazza musango, omwali n’okutwaliramu obulamu bw’omuntu ekitasonyiyikika, nti kubanga baagenda mu maaso ne batulugunya Katushabe ne bamubba ate ne batakomawo n’okumutta ne bamutta, songa baali basobola okumala ensonga ezo mu buntu.\nAlaze engeri abaami bano gye baagendamu awaka wa Katushabe ne bamuwamba era ne bamusiibya mu kifo we batundira emmotoka zaabwe olunaku lulamba nga bwe bamutulugunya ekyamuviirako okufa, nagamba nti kino kyeraga lwatu nti okufa kwe tekwali kwa butanwa wabula kwali kugenderere, era nga bonna ababadde bavunanibwa baakulinamu omukono gwa maanyi.\nAyongeddeko nti wakati mu kubawa ekibonerezo kino, Kkooti eyagadde okusindika obubaka eri abantu abalina obutakkaanya mu mirimu ne nsimbi okubukwatanga nu ngeri ey’obwaSseruganda sso ssi kutwalira mateeka mu ngalo.\nOlumaze ebyo nategeeza nti Sebuufu, Godfrey Kayiza, Phillip Mirambe, Paul Tasingika, Yoweri Kitayimbwa, Damaseni Ssentongo ne Shaban Odutu abasindise mu kkomera e Luzira bamaleyo emyaka 40 olw’obutemu bwe baakola, ate bwe bagimaliriza era basibwe emyaka emilala 20, olw’obubbi n’okuwamba omuntu.\nYe munaabwe Steven Lwanga asibiddwa emyaka 7 olw’okuyambako ku bano mu butemu obwaliwo.\nBano era balagiddwa okusasula obukadde bwa sente za Uganda 100 eri aba famile ya Katushabe olw’okufiirwa omuntu waabwe.


Bukedde Online - Omukazi afiiridde mu ddwaaliro e Kaliisizo n'asattiza abasawo\nOmukazi afiiridde mu ddwaaliro e Kaliisizo n'asattiza abasawo\nEyaguze ettaka bamwefuulidde ne bamutta\nSheebah yeetondedde nnyina olw'ennyambala ye\nAdded 12th March 2020\nGaudensia Babirye Namata 20 yafumbirwa bba Geoffrey Kangavve omwaka oguwedde era n'afunirawo olubuto. Bwe yalabye lutuuse okuzaala kwe kuddayo mu bakadde be e Kabaale - Kifukamiza okumpi n'eddwaaliro ly'e Kaliisizo, nga yeetegekera okuzaala omwana we asoose.\nKyokka wadde yabadde kumpi n'eddwaaliro ekyamusobozesezza okwanguwa okutuukayo nga lutandise okumuluma, mukazi wattu teyalusimattuse n'afiira mu lutalo nga kigambibwa nti abasawo baamulagajjalidde ne badda mu mboozi nga mukazi wattu alaajana ayambibwe.\nBabirye ne bba babadde batuuze e Lwamaggwa mu ssaza ly'e Kooki. Poliisi y'e Kaliisizo mu disitulikiti y'e Kyotera yayitiddwa bukubirire okukakkanya embeera mu ddwaaliro lya Gavumenti e Kalisizo olw'abalwadde n'abajjanjabi abaatabuse ne batandika okwekalakaasa n'okukubaakuba enzigi n'amadirisa mu woodi y'abakyala abazaala nga baagala okugajambula abasawo be baabadde balumiriza okulagajjalira Babirye n'afiira ku kitanda kwe yabadde aboyaanira n'olubuto nga tebamufuddeeko.\nOlutalo luno lwabaluseewo ku ssaawa kkumi ng'obudde busaasaana mu kiro ekyakeeseza Olwokusatu, nga kyaddiridde Namata okufiira ku kitanda n'olubuto lwe munda abasawo bwe baagaanye okumukwatako wadde ng'obwedda abawanjagira nga kw'otadde ne kitaawe Ssaalongo Federiko Bbaale eyabasabye bayite Dokita alongooseemu muwala we omwana.\nKyategeezeddwa nti Namata ne nnyina wamu ne kitaaawe Ssaalongo ne Nnaalongo Federiko Bbaale baatuuse mu ddwaaliro lino ng'essaawa zikunukkiriza mu ssatu n'ekitundu ez'ekiro ng'alumwa olubuto lw'okuzaala. Bwe baatuuse ne babawa ekitanda omulwadde kwe yatuukidde.\nKu ssaawa mwenda olubuto lweyongedde okumusimba ng'eno bw'alaajanira abasawo okumuyamba kyokka kigambibwa nti nga tebamufaako! Abamu ku bajjanjabi balumiriza nti bakira abazadde ne muwala waabwe balaajanira abasawo kyokka nga bo bali mu ntebe zaabwe batudde n'okunyumya emboozi ng'eno bwe baseka.\nNnyina yalabye embeera esusse n'asalawo afulume eddwaaliro yeenoonyeze Dokita amuyambe kyokka nti abasawo baamutegeezezza nti dokita yabadde akooye nga yeebase!\nKyategeezeddwa nti ku ssaawa nga zinaatera okuwera kkumi ez'ekiro omuwala yakutte nnyina mu kifuba bwatyo n'assa omukka ogw'enkomerero ng'abasawo n'abalala abaabadde mu ddwaaliro bamulaba.\nWano abasawo baasituse ne beegayirira abalala abaabadde mu woodi okubayambako okumusitula bamuteeke mu kasenge olwo ne bakubira ne dokita akulira eddwaaliro lino Dr. Emma Sekyeru eyasanze ng'omuwala amaze okufa era n'abanenya obutamuyita mu budde!\nWano olutalo we lwatandikidde era poliisi y'e Kaliisizo eyabadde eduumirwa Innocent Tusiime ye yataasizza embeera ng'abajjanjabi n'abalwadde bavudde ku bitanda baagala okugajambula abasawo abakyala ababiri abaabadde beggalidde mu kasenge era ne bakukunulwayo ne batwalibwa ku kitebe kya poliisi e Kaliisizo ne baggalirwa! Abasawo abaakwatiddwa ye; Betty Nakamatte ne Faith Namubiru bombi bagguddwaako omusango gw'okulagajjalira owoolubuto n'afiira mu woodi. Babirye y'omu ku bakazi abangi abafiira mu ssanya mu Uganda.\nOkusinziira ku kunoonyereza kwa UNICEF, ku buli bakazi 49 abazaala, omu afiira mu ssanya olw'ensonga ezitali zimu, era ku buli bakazi 100,000 abazaala, 440 bafiira mu ssanya.\nAboobuyinza okwabadde Ssentebe wa disitulikiti y'e Kyotera Patrick Kintu Kisekulo, Meeya Sande Richard Ntambaazi, akulira ebyobulamu e Kyotera Dr. Edward Muwanga, RDC wa Kyotera Maj. David Matovu n'abalala baagenze mu ddwaaliro okwetegereza.\nKisekulo yategeezezza nti embeera y'obulumi okufuna obujjanjabi mu ddwaaliro e Kaliisizo eruddeng'ebatakuza emitwe era baalagidde buli musawo okutandika okwambala yunifoomu okuli erinnya lye kiyambe abalwadde okumanyanga abasawo abazibu.\nMaj. Matovu yagambye nti baalagidde poliisi ekole okunoonyereza okuzuula ekituufu ekyabaddewo. Omulambo gwa Namata gwatwaliddwa mu ddwaaliro e Masaka okwekebejjebwa.\nSsemaka alangiridde okufa kwe n'asattiza ekyalo\nAni yandisinze okusanyusa munne mu by'ekisenge!\nObukodyo omukazi bw'akozesa okumanyisa munne ng'ayoya akaboozi\nObuborero bw'omuntu eyayingira obufumbo ng'amaliridde okubutambuza


Kayihura azzeemu okweyanjula mu kkooti\nEYALI omuduumizi wa poliisi mu ggwanga, Gen. Edward Kale Kayihura agondedde ebiragiro kkooti ya magye bye yamussaako bwe yali emuyimbula ku kakalu ka kkooti.\nKayihura ku mmande yazze ku kkooti y’amaggye e Makindye ne yeeyanjula eri omuwandiisi wa kkooti ng’obukwakkulizo obwamussibwako okweyanjulanga oluvannyuma lwa wiiki bbiri buli mwezi.\nKayihura yajjidde mu mmotoka ezaamuweebwa ministule y’ebyokwerinda nnamba UG 2016D ng’awerekerwa kabangali eyabadde emuvaako emabega n’ayingira kkooti ng’akozesa omulyango gw’abakungu era olwamaze okweyanjula n’okuwandiika mu bitabo bya kkooti nafuluma.\nYeeyanjudde mu ofiisi y’omuwandiisi wa kkooti, Maj. John Bizimana. Kayihura yayimbulwa nga August 28, oluvannyuma lw’ennaku 72 mu nkomyo. Kkooti ng’ekulirwa Lt. Gen. Andrew Gutti yayimbula Kayihura ku kakalu ka bukadde bubiri ezitali za buliwo n’okweyanjulanga mu kkooti emirundi ebiri mu wiiki nga buno bwe bumu ku bukwakkulizo bwe yabadde atuukiriza.\nKayihura avunaanibwa emisango esatu okuli okulemererwa okubalirira emmundu n’ebyokulwanyisa bwe yagabira abantu abenjawulo emmundu okuli ne ssentebe wa Bodaboda 2010 Abudallah Kitatta, ebitongole okuli Flying Squard , Specialized Operations Unit, Witness Protection Unit n’ekya Crime Intelligence mu poliisi.\nOno era avunaanibwa okuyambako mu kuwamba bannansi ba Rwanda abaali banoonya obubudamu mu Uganda nga babazza e Rwanda ewatali lukusa nga n’abamu ku bano battibwa ate abalala ne basibwa mayisa.


Bukedde Online - Obwongo bwa Michael Jackson babuggyemu\nEddaame eppya lizuuse\nKino kitabudde abooluganda lwa Jackson nga bagamba nti omuntu waabwe talina kuziikibwa mu bibajjobajjo.\nAbasawo nabo bakalambidde nga bagamba nti kibakakatako okuyamba poliisi okuzuula ekituufu ekyasse Jackson ate nga balina kukiggya ku bwongo.\nWadde lipoota yakolebwa ngâ€™eraga enfa\nWadde lipoota yakolebwa ngâ€™eraga enfa ya Jackson, abasawo bakyatankana ekituufu ekyamutta.Â Kitaawe Joe Jackson yagambye nti mutabaniwe yaweebwa butwa era poliisi eggulo yakunyizza abasawo omukaaga okuli ne Dr. Conrad Murray abaludde nga bajjanjaba Jackson.\nOlupapula lwa Sunday Mirror lwategeezezza nti abakugu baagambye nti okuzuula ekituufu balina kumala kwekebejja bwongo nti kyokka bulina kumala kukala ne bwekwata ekitole, olwo ne balyoka babufunako bye babwetaagako.\nMu bimu ku bye baagala okumanya kwe kuli ebigambibwa nti yaweebwa eddagala lingi nti lye lyamuviirako okufa oba okukubibwa empiso eyâ€™omutawaana eyâ€™eddagala lya Propofol erikozesebwa okusannyalaza abantu ababeera bagenda okulongoosebwa.\nAbasawo baabadde baagala okuziika kuyimirizibwe okumala wiiki ezisukka mu bbiri nga bwe balinda obwongo okukala, wabula aba famire ya Jackson ne babigaana ne basemba waakiri obwongo buggibwemu busigale mu mikono gyâ€™abasawo e Los Angeles, okuziika kuleme kuyimirizibwa.\nJackson agenda kusooka kusabirwa mu Staples Centre e Los Angeles ku Lwokubiri, oluvannyuma aziikibwe mu limbo yâ€™e Forest Lawn Memo-rial Parks eriraanye eggwanika omulambo we gukuumirwa. Abasawo baategeezezza nti oluvannyuma obwongo nabwo bujja kuziikibwa.\nPoliisi y'e Lungujja ekutte agambibwa okubba bodaboda\nPikipiki enzibe emukwasizza\nAbasawo bwe bazuula nti tozaala okola otya?


Bukedde Online - Paasita yansaba 1,000,000/- ate okugulu kwange ne kutemwako\nMuwala waffe baamuwamba ne bamutta emyaka...\nOluvannyuma nategeezebwa nti nalina okusasula akakadde kalamba era nti kino kyali kyankunsobozesa okussuuka amangu, kyokka mu kiseera kino nafuukira ddala mulema kuba okugulu kwatemebwako!\nBya SARAH ZAWEDDE NE PROSSY NABABINGE\nBAYIBULI egamba nti, ng’enkomerero eneetera okutuuka, wajja kubaawo Bannabbi ab’obulimba.\nKu mulembe guno we tusinze okufuna abasumba abagamba bawonya siriimu, basabira omuntu n’agaggawala n’ebirala bingi abaffe bino n’ebirala bingi tebiranga nkomerero?\nMATAYO 24:24 Kubanga walijja bakristo ab’obulimba, ne bannabbi ab’obulimba, nabo balikola obubonero obukulu n’ebyamagero; n’okukyamya bakyamye n’abalonde, oba nga kiyinzika. Baabano balaga bye batuuseeko oluvannyuma lw’okukwatagana n’abasumba nga bano.\nSIMON MUSIMENTA (37) n’okutuusa olwaleero akyatenda omusumba eyayingirira obufumbo bwa bakadde be ne busaanawo era kitaawe yagenda okufa ng’akyamutenda.\nKitange Patrick Tibebaaga Turyomurugyendo ne Merable Turyomurugyendo baali bafumbo abaagattibwa mu Kkanisa nga batuuze mu Kiyaga Zooni e Bwaise.\nTaata yakolanga mu kitongole ky’emisolo okuva mu 1973 wabula omulimu gwaggwawo mu 1994.\nKino kyawa maama oluwenda okuganza Omusumba Mugarura ng’agamba nti taata yali talina ssente zimala kumulabirira.\nBaalina ekkanisa mwe basabira e Ntinda ng’eno baagisengula ne bagizza ewaffe e Bwaise mu 1999.\nMaama yagoba taata mu maka olwo ne batandika okugakuηηaanyizaamu abantu okusabiramu nga bakuba enkuη− ηaana n’ebyoto.\nMugarura yeeyama okutuweerera kyokka byonna teyabituukiriza baganda bange ne bawanduka mu masomero.\nMu kiseera kino taata yabaloopa ku poliisi e Kawempe ne babalabula obutaddamu kusaalimbira mu maka gano.\nBaalemerawo, poliisi n’ebakwata, Mugarura ataaliwo nga bakwata maama ne banne ye yabalondoola okusobola okubayimbula oluvannyuma lw’omwezi.\nBaddamu ne bawamba amaka gaffe olwo Mugarura n’asitula abantu be ne batandika okubeera ewaffe.\nOno mukyala we yali yafa. Olw’okuba nali sikkirizaganya na maama by’akola twatabuka n’angoba.\nMu kiseera ekyo muto wange Alex Twine yalwala okumala emyezi mukaaga kyokka tebaamutwala mu ddwaaliro okuggyako okumusabira ewa Mugarura era yafi ira mu maka ge nga September 17, 2006.\nEkyewuunyisa taata tebaamubikira ne bamuziika ku bukojja e Ibanda. Maama bwe yagenda mu kyalo teyadda, taata kwe kweddiza amaka era n’awasa omukyala omulala.\nMu 2008, Mugarura yafa ate maama n’akuba enkyukira n’adda ne yeegayirira taata amuzze mu maka n’amukkiriza era ne bafumba babiri mu nnyumba emu.\nTaata yalwala kookolo, n’afa olwo oli omukyala engeri gy’ataamulinaamu mwana ne yeegoba awaka naye ng’amaka gaffe gayise mu bingi lwa musumba oli.\nROBINAH NAMUKASA (KYEBANDO)\nEmirimu gyange nga gitandise okutaataagana, nasalawo ηηendeko ew’omusumba ku luguudo lw’e Salaama ansabireko ndabe ng’omulimu gwange teguggwaawo.\nNga tuli eno n’abantu abalala twafuna okusabirwa era mu ngeri y’emu twalagirwa tugule amazzi g’omukisa agaali gatundibwa.\nGano twagambibwa nti osobola okuganywa nga bw’osaba by’oyagala wamu n’akatambaala nga kano okeesiba ku mukono n’osaba by’oyagala.\nBino byonna nabikola kyokka ekyanneewuunyisa mu budde obwo emirimu gyange ne gisaanawo era ne nzira mu kyalo nga n’ekyokukola sikiraba.\nALEX MPINGA (MASAKA)\nOluvannyuma lw’okutambula mu basawo ab’enjawulo nga balemererwa okugulu okwali kuntawaanya, mikwano gyange bantwala ew’omusumba, omu e Kampala gwe baηηamba nti talina ky’alemwa.\nBwe natuukayo naweebwa ekitabo mwe nneewandiisa n’ebbaasa okuteekamu omutemwa gw’ensimbi okusobozesa okutuuka ku musumba. Nasooka kusasula 100,000/- kyokka saafuna nkyukakyuka yonna\n. Oluvannyuma nategeezebwa nti nalina okusasula akakadde kalamba era nti kino kyali kyankunsobozesa okussuuka amangu, kyokka mu kiseera kino nafuukira ddala mulema kuba okugulu kwatemebwako!\nJESSICA NAKIMULI (SSEMBABULE):\nMuwala wange yalumbibwa obulwadde ne tutambula mu basawo naye ne bulema. Baatulagirira ew’omusumba omu nti ajja kutusabira awone.\nOlw’obutaagala kutulaga ku ntimbe za ttivvi, nasasula emitwalo 10 kyokka ne tutasobola kumulaba kwolwo nti akooye era ng’abantu abasigalidde yali waakubalaba omulundi oguddako.\nTwetooloola ku kkanisa emirundi nga mukaaga okutuusa lwe nabikoowa nga mwe muli ne ssente ze nali nsaasaanyizza ne nsala malala.\nJOHN BOSCO MUSISI (MASAKA)\nWaliwo ew’omusumba e Lubaga gye nagendanga mu mubiri ono yansabira ne ntereera kyokka bwe waayita ebbanga nga sinnaddayo, nagwirwa olumbe lwe saamanya ne ntandika mpolampola okusannyalala bwentyo ne nnemera eno mu kyalo.\nPAASITA Solomon Male agamba: Abantu bangi bantuukiridde nga beemulugunya ku basumba abafere ababasensedde nga babanyazeeko ebintu byabwe ne batuuka okubavuwaza . Abasumba bano tewali kye batafereramu.\nBafera abakazi ne babaawukanya ku baami baabwe baganza bakabasajja, babatunza ebintu byabwe nga babagamba mulimu sitaani era ssente ne bazibatwalira okuzisabira kyokka tebaddamu kuzirabako, babanyagako ebyobugagga nga babategeeza nga bwe bagenda okuwona endwadde.\nAbakkiriza nga basinza. Wano abamu bawuliriza kigambo abalala basoma Bayibuli.\nBabakaka okusiga ssente n’ebyobuggaga byabwe mu ngeri etetegeerekeka ne babaavuwaza.\nAbamu ku bagoberezi babafera nga babalimba nga bwe bawonye endwadde nga siriimu nga bayita mu kukolagana n’abasawo Abazungu be bafera nabo ne babawa alipoota enfu nga bwe bawonye obulwadde ekireetedde endwadde okusaasaana mu kkanisa.\nBakwata abakazi n’abaana ne babasiiga endwadde. Babazaalamu abaana nga babafera okubawasa kyokka nga babalimba ne babasuulawo.\nSsinga abantu bonna baggwaamu ekiwuggwe eky’okutya abasumba bano ababatuusizzaako obulabe ne babaanika n’okubaggulako emisango, emisango nga gino gijja kukendeera.\nNjagala gavumenti enneegatteko tulabe engeri gye tusobola okulwanyisa embeera y’abafere bano era nasaba abagoberezi okubeera abagumu.


Bukedde Online - Ani yaluka olukwe lwâ€™okutta omusuubuzi wâ€™omu Owino okumubbako amaka, emmotoka ne pikipiki?\nOmusuubuzi eyakubwa essasi mu kabina alongooseddwa\nAba Multi choice baddizza ku bakasitooma\nOmutaka w'e Kyaggwa aziikiddwa\nBye bazze boogera mu kulayizibwa\nEbyâ€™aboogezi nga bwâ€™obimanyi, poliisi yâ€™e Kisubi ku lwâ€™e Ntebe yakwata Kasujja nâ€™emuggalira, kyokka waayita mbale nâ€™emuyimbula ngâ€™ebuliddwa obujulizi obumuluma okumutwala mu kkooti avunaanibwe.\nPoliisi okukwata Kasujja kyaddirira abooluganda lwa Namayengo okumala akas\nPoliisi okukwata Kasujja kyaddirira abooluganda lwa Namayengo okumala akaseera nga beemulugunya ngâ€™omusajja ono bwâ€™atulugunya omwana waabwe.\nEkisinga okwewuunyisa abantu kwe kuba nti Kasujja yali agaanyi okulaga abooluganda omulambo gwa mukazi we we guli okutuusa poliisi lwe yamulemerako, nâ€™agitwala e Bombo mu nkambi yâ€™amagye gye baaguggya!\nSarah Nakiyonga, nnyina wâ€™omuwala\nOno talina kubuusabuusa nti Kasujja alina kyâ€™amanyi ku kufa kwa muwala we. Abinnyonnyola bwati:\nNategeera okufa kwâ€™omwana wange nga April 12, 2011. Nali nasemba okumulabako nga April 5, bwe nagendako mu maka ge e Kawuku ngâ€™amaze kumpi wiiki nnamba tajja ku mulimu.\nNamayengo yali akola mu katale ka Owino mu kiyumba kya Nakanjakko ekitunda ebyobuwangwa ngâ€™embugo, ebita nâ€™ebirala. Eno nange gye nkola.\nNga Hajara tannafa, nasooka kuwulira nti mulwadde, nagendayo okumulaba era mmutwale mu ddwaaliro kyokka omusajja ono nâ€™amugaanira.\nNaye mu kiseera kino nga ndaba atandise okwogera ebintu ebitakwatagana ngâ€™alinga agudde akazoole, oluvannyuma kye namanya nti yalina ebiragala byâ€™amunywesa.\nNaddayo enfunda eziwera okutwala omwana mu ddwaaliro naye omusajja yeerema.Nalaba bigaanyi kwe kugenda ku poliisi e Kisubi, ne bangâ€™amba nti ensonga nsooke nzitwale ku LC ne nkikola.\nKu LC nnayagala Ssentebe wâ€™ekyalo annyambeko ntwale omwana mu ddwaaliro, kyokka ne LC nayo teyannyamba. Twagendayo omusajja nâ€™atulemesa ate ne Hajara nâ€™agaanira mu nnyumba. Poliisi yabeegayirira baggulewo baagaana.""\nEbikwata ku Namayengo\nMu Owino, Namayengo yakolerayo emyaka musanvu.Gye yaggya ssente nâ€™agula poloti e Kawu ku mu Kakindu zooni nâ€™azimba amaka amanywevu. Byonna ngâ€™abimaze, yagula Corona UAG 057N ne pikipiki Bajaj Boxer UDR 114D bba Kasujja gye yali amuvugirako nga bagenda mu katale ka Owino okukola.\nAbabamanyi bagamba nti, omukwano gwa Kasujja ne Namayengo tegwali mukadde nnyo , gwali gwakamala emyezi nga munaana Namayengo nâ€™afa.\nOkuganza Kasujja, Namayengo yamala kwawukana ne bba Mutyaba gwe yazaalamu omwana omu Raisha Nakitende. Olwâ€™omutijjo gwâ€™omukwano omupya, Namayengo yasembeza Kasujja nâ€™atuuka nâ€™okumutwala mu maka ge e Kawuku.\nKasujja yali atunda mapeesa okuliraana Namayengo era wano we yamwegombera nâ€™amukwana. Nakiyonga alumiriza nti Kasujja bwe yalaba nga muwala we alina ebyobugagga kwe kuyiiya engeri gyâ€™abimunyagako!\nSsanyu Dambya, muganda wa Namayengo yangâ€™ambye nti: Olwa April 12, waaliwo omu ku bakasitoma bange ayitibwa Dan eyankubira essimu ku ssaawa nga 2:00 ezâ€™ekiro nâ€™ambuuuza nti, â€˜Wamma Hajara kituufu afudde?â€™ Namubuuza, â€˜Ani akugambye?â€™ teyaddamu bulambulukufu era ssimu nâ€™agiggyako.\nKino kyatuwaliriza okugenda mu maka ge e Kawuku tulabe ekiriyo. Nze ne maama twatuukayo essaawa nga 4:00 ezâ€™ekiro, wabula nga munda kuliko leediyo eyimba naye ngâ€™ennyimba si za nnaku! Twakonkona ne bagaana okutuggulira!\nTwakonkomalira ebweru wâ€™ekikomera okumala ebbanga,twavaawo nga ku ssaawa mukaaga ogwâ€™ekiro ne tudda e Busega.\nMba ndi awaka ku ssaawa nga 12:00 ezâ€™oku makya nga Kasujja ankubira ssimu ngâ€™angâ€™amba mu ngeri ekinagguka nti, â€˜Kye wayagaliza embazzi kibuyaga asudde, Hajara afudde!â€™\nNaye mu kusooka nga nnaakawulira olugambo lwâ€™okufa kwa Namayengo nakubira omuserikale omu ku poliisi e Kisubi ne muyombesa olwâ€™omwana wange okufa nâ€™atannyamba.\nKu olwo Kasujja lwe yambikira, poliisi nayo yankubira ne bangâ€™amba nti, â€˜Omutemu eyasse muwala wo tumukutte!â€™ Ngâ€™enda okutuuka ku poliisi nga Kasujja bamukutte.\nPoliisi ezudde abaana 40 abakuumirwa mu kisaakate\nAbasamaliya badduukiridde abaalumizibwa bbomu e Mulago\nKCCA ekomezzaawo eggaali y'omukka\nKCCA ekoledde abasuubuzi entegeka ku Ssekukkulu\nOgw'abaasengulwa ku luguudo lw'eggaali y'omukka gutandika February 24\nAba Multi choice baddizza k...\nABAKUNGU ba kampuni ya "MultiChoice basaze emiwendo gy'empereza yaabwe n'ekigendererwa kyokuyamba bakasitooma...\n'Kavuma Kaggwa abadde musajja ow’ensa era awa abantu abalala ekitiibwa.'


Bukedde Online - MOHAMMED Ssegirinya ayimbuddwa okuva e Nalufeenya\nMOHAMMED Ssegirinya bamuyimbidde mu kkomera e Nalufeenya gy'amaze ennaku mukaaga bwe yakwatibwa ng'awa amawlire g'okukwatibwa kwa Bobi Wine poliisi ge yagamba nti yali agasavuwaza nti omukwate yali atulugunyizibwa mu kaduukulu.\nEnkya ya leero, Ssegirinya atwaliddwa mu kkiooti e Iganga n'ayimbulwa.\nAbaserikale baasigazza amasimuge ge nga bagamba nti ge yali akozesa okusaasaanya amawulire ag'obulimba agaali gagendereddwamu okusiga obukyayi mu bantu n'okuleetawo obujagalalo.\nSsegirinya yayimbuddwa oluvanyuma lwa balooya ba NUP okwabadde Nkunyinyi Muwada ne Shamim Malende okulaga kkooti nti omuwaawaabirwa ajja kujjanga mu kkooti okweyanjula ne ku poliisi bwe banaabanga bamuyise.\nYayimbiddwa ng'ali mu lugabire n'abuuza engattoze ziri na kati akyazisaba ng'agamba nti tamanyi lwaki baazisigazza.\nSsegirinya yakwatibwa ku Lwokusatu oluvanyuma lwa Bobi Wine okukwatibwa mu lukungana lwe yali akubye e Luuka mu Busoga nga bamulanga kukunganya bantu basukka 200 abakkirizibwa mu mateeka ga minisitule y'ebyobulamu aga COVID-19. Ng'atwaliddwa e Nalufeenya, Ssegirinya yasigala bweru wa kkomera ng'awa ‘UPDATES' ebigenda mu maaso ku nkwata ya Bobi era poliisi yamusanga wabweru wa kkomera n'emuyoola.\nNabilla Naggayi Ssempala naye eyakwatibwa enkeera ku Lwokuna nga Bobi Wine ng'alaga obutali bumativu wabula tanayimbulwa.\nMuwada eyayogedde ku lwa Ssegirinya eyategeezezza nti yabadde teyewulira bulungi yategeezezza nti omuntu we gw'awolereza munafu olw'ebyamutuukako mu kkomera by'ajja okunyonyola ng'amaze okulaba omusawo n'afuna amaanyi.\nUnderwood owa Ebonies akyazizza omusajja omupya\nPalaso bamugobezza abayimbi be n'azira okuyimba\nChameleone yeegasse mu lutalo lwa Bebe ne Bobi\nAba Goodlyfe baweze okufaafaagana n''eyali maneja waabwe\nAbawanguddwa ku bwammeeya b...\nABAAWANGUDDWA ku bwammeeya bwa munisipaali ez'enjawulo balaze kye bazzaako oluvannyuma lw'ebyavudde mu kulonda...\nOmuyimbi awangudde e Kasese\nOMUYIMBI Chance Kahindo Sibyavugha owa FDC, yawangudde ekya Mmeeya wa Munisipaali y'e Kasese oluvannyuma lw'okuwangula...


Wikipedia gwe mukutu ogukwataganya ennimi ez’enjawulo ezekenenyezeddwa nga guwandiikibwako abantu ab’enjawulo mu nkola ey’obwannakyewa. Wikipedia mutimbagano gwa magezi ku bintu byonna mu nsi. Amagezi gano gaweebwayo ku bwereere okuva mu bantu abokozesa ennimi 287 ez’ enjawulo. Bannakyewa okwetoolola ensi eno bakawandiika ku mitwe egy’enjawulo egiwerera ddala obukadde makumi asatu mu nnimi ez’enjawulo 287 be ddu, nga mwotwalidde n’ebiwandiiko ebiwera obukadde buna n’emitwalo ana nga bya lulimi Olungereza. Omuntu yenna asobola okweyunga ku mutimbagano guno, ne yekenenya ebiwandiiko ebiriko, era asobola okukola enkyukakyuka okusinzira ku bukugu bwe ku kiwandiiko ekyo. Wikipedia gwe mukutu ogusinga okweyunirwa mu kunoonyereza ku magezi ag’enjawulo. Mu mukutulansanja, 2014, olupapula “New Times” mu Bungereza lwakakasa nti Wikipedia ekwata kifo kya kutaano mu nsi yonna mu mitimb .agano gya yintanneti egikozesebwa. Kino kyesigamizibwa mu miko gy’ebiwandiiko obuwumbi kkumi na munaana (18) egisomebwa abantu abasukka mu bukadde ebikumi bitaano (500) buli mwezi, okusinzira ku mukutu ogwa comScore. Mu mikutu egikulembedde Wikipedia, mulimu ogwa Yahoo, ogwa Facebook, Microsoft n’ogwa Google, era ng’ogusinga mu mikutu egyo gukyalirwa abantu akawumbi kamu n’obukadde bibiri buli mwezi. Jimmy Wales ne Larry Sanger be batandika Wikipedia nga 18 Gatonnya 2001. Ye Larry Sanger ye yayiya erinnya Wikipedia ng’alijja mu” kagambo “Wiki” akategeza “ekyangu” mu lulimi lw’e Hawaii n’ekigambo “pedia” ekitegeza “obugunjufu mu lulimi Olugereki. Enkola ya Wikipedia eyawunkana ku mpandiika y’ebitabo eby’amagezi ebimanyiddwa ennyo ate n’olw’okuba nti bingi ebiwandiikibwamu tebikwatagana na byanjigiriza mu matendekero, kigireetedde okuganja ennyo mu by’amawulire. Mu mwaka 2006, akatabo Time Magazine ak’e Bungereza kaalonda Wikipedia ng’omukutu oguleese enkulaakulana ey’omujjirano ku mitimbagano gya yintaneti nga gukozebwa obukadde n’obukadde bw’abantu okwetoolola ensi eno, nga kwegattidwako n’emikutu emirala emiganzi ennyo nga Youtube, Reddit, Myspace ne Facebook. Wikipedia gufuuse omukutu oguyayanirwa ennyo mu by’amawulire naddala ago agakagwawo.\nBino bigyidwa ku "https://lg.bywiki.com/w/index.php?title=Wikipedia&oldid=20434"\nLuno olupapula lwasemba okukyusibwamu ku 23:20, 28 Gwamwenda 2016.


SALIM Ssentongo ne Tarkia Nanyunja ab' e Ndejje Kibutika bagamba nti omukwano gwabwe we batuukidde essaawa ya leero nga guli mu bire.\nBino byonna bibala bya Valentayini ya 2019, Bukedde Ttivvi bwe yabawa omukisa ne bamala ennaku bbiri nnamba ku bizinga by'e Ssese nga beeraga amapenzi mu kalulu ka Valentayini Maseeyeeye.\nBano abaasangiddwa mu mukwano ogutiiriika ng'omubisi gw'enjuki baagambye nti mu kiseera we baagendera ku bizinga, Nanyunja yali lubuto era nti situlesi gye yalina mu kiseera ekyo yagenda okudda ng'ateredde.\n"Embeera omukyala gy'ayitamu ng'ali lubuto etegeerekeka mukyala munne naye nze essanyu lye naggya ku bizinga mu bikujjuko bya Valentayini nagenda nalyo mu leeba kuba bwemba sirimbye ssaawulira na ku mwana bw'aluma ekyali kitambeerako," Nanyunja bw'anyumya.\nSsentongo obwedda ayogera nga bw'abuuza ekyana kye nti ‘Bbebi wamma nnimba ?', yannyonnyodde nti Valentayini y'omwaka oguwedde we yategeerera nti waliwo abantu abanyumirwa ensi y'omukwano.\n"Nze nnali ssimanyi nti buli lw'otwala omukyala Valentayini ya 2019 yazza buggya laavu yaffe n'omucakazaamu omukwano gwammwe gw'ekubisaamu emirundi bukadde, era kino Bukedde ye yakinsomesa," Ssentongo bwe yagasseeko.\nBano baategeezezza nti essanyu lye baava nalyo ku bizinga n'okutuusa olwaleero likyabali ku mutima ate buli lwe batunula ku zzadde lye baafuna nga baakava mu bizinga buli omu ayongera okwagala munne era omwana waabwe baamuwa erinnya lya Afreem eritegeeza Obuzira.\nNe ku mulundi guno Bukedde TV ezzeemu okuteerawo abaagalana omukisa gw'okufuula Valentayini yaabwe eya 2020 ey'ebinnonoggo ng' ebazzaayo ku bizinga bye Ssese gye bagenda okumala ebiro bibiri nga beeraga laavu mu kye batuumye OMUHABATI KU KIZINGA.\nOkuwangula, olina okwekuumira ku Bukedde TV bw'olaba oluyimba lwa Rema Namakula oluyitibwa CLEAR olwo ng'osindika obubaka mw'otadde erinnya lyo, gy'obeera, obudde kw'owuliridde oluyimba wamu n'obugambo obusuusuuta omwagalwa wo, osindike ku peegi ya Bukedde Tv.\nAnaasinza obugambo obuwoomu y'ajja okuwangula n'omwagalwawe. Osobola okukuba essimu mu pulogulaamu ya Kayisanyo n'owaana omwagalwa wo era abanaasinga okuwaana ebijuujulu byabwe be bajja okuwangula. Bino biwagiddwa aba Brovad Sands Louge e Kalangala, Beats by Deryk ne Delight Decors ng'okuwangula kugenda mu maaso okutuusa wiiki esemba mu February\nSALIM Ssentongo Tarkia Nanyunja


Bukedde Online - Abasawo abaatikkiddwa e Makerere balaalise okuwawaabira yunivasite\nBagasimbaganye n’abeebijambiya abagambibwa...\nABASAWO 151 abaatikkiddwa ku yunivasite e Makerere mu January w’omwaka guno batiisizza okutwala abakulira ettendekero lino mu mbuga z’amateeka bwe batabawa bbaluwa zaabwe ezibakakasa kukola mulimu gwe baasomeredde.\nAbamu ku basawo ababanja Makerere ebbaluwa zaabwe nga bakutte ebipande oluvannyuma lw’olukuhhaana lwa bannamawulire.\nAbasawo bano beeronzeemu akakiiko akabakulembera ne batuuza olukungaana lwa bannamawulire ku Galloway House e Mulago ne balaga obutali bumativu.\nDr. Enos Kigozi amyuka ssentebe waabwe yagambye nti, baatikkirwa mu January w’omwaka guno era yunivasite bagiwadde ebbanga lya myezi munaana nga balinze babawe ebbaluwa zaabwe ezibakakasa nti baatikkirwa.\nKigozi yagasseeko nti, wiiki omukaaga eziyise, baawandiikira amyuka cansala wa Makerere, Pulof. Banarbas Nawangwe nga bamutegeeza ensonga zaabwe naye tebaddibwangamu.\nOno yagambye nti, bawadde abaddukanya Makerere ebbanga lya wiiki emu yokka okubawa ebbaluwa zaabwe.\nDr. Bill Wambaka akulira banne yagambye nti, basomye emyaka etaano ne bagattako n’omulala mulamba gwa kugezesebwa ne gibeera emyaka mukaaga nga balina essuubi nti bagenda kuddizza ku bazadde baabwe ababaweeredde wabula basobeddwa ekyokukola.\nYagasseeko nti, kiswaza okusoma n’otikkirwa ate n’osigala ng’okyasaba bazadde bo ssente ezikubeezaawo, n’agamba nti ssinga yunivasite tebakolerako mu bbanga lye bagiwadde bagenda mu kkooti.\nAfande Felix Kaweesi,


Bukedde Online - Gavumenti etandise entegeka z'okuyamba abagagga abatubidde mu mabanja\nPoliisi y'e Kabalagala ekutte abavubuka babiri abateeberezebwa okutta omuntu\nBbanka Enkulu eraze ensonga lwaki abagagga...\nBy Ahmed Mukiibi Kizito Musoke\nENTEGEKA za Gavumenti okuyamba Bannannyini kkampuni ne bizinensi ezitubidde mu mabanja ga bbanka, zitandise.\nGavumenti etandise na kuwandiisa kkampuni n’abasuubuzi ababanja Gavumenti ya South Sudan nga bano beewandiisa mu Minisitule y’Ebyensimbi.\nOmu ku bakungu mu Minisitule y’Ebyensimbi yategeezezza Bukedde nti we bwazibidde ku Lwokuna ng’abasuubuzi ne kkampuni 22 ezibanja gavumenti ya South Sudan ze zaakasunsulwa.\nNg’oggyeeko kkampuni ezibanja Gavumenti ya South Sudan, kkampuni n’abantu ssekinnoomu ababanja gavumenti ya Uganda nabo Minisitule y’Ebyensimbi yatandise okubawandiika n’ensimbi entuufu buli omu z’abanja zisobole okusasulwa nga bbanka tezinnabowa bintu byabwe.\nMinisitule okusitukiramu kiddiridde Pulezidenti Museveni okusinziira e Kyankwanzi mu lusirika lwa Baminisita n’ategeeza nti Gavumenti egenda kuyamba bannannyini kkampuni ne bizinensi ezirina ebizibu by’amabanja ezigwa mu biti bisatu byokka:\n1. Kkampuni ne bizinensi ezaagwa mu kitimba kya bbanka z’obusuubizi ne zeewola ensimbi ku magoba aga waggulu nga kati amabanja gabalemeredde okusasula, bbanka zaagala kuwamba byabuggagga by’abo abeewola.\n2. Bannannyini kkampuni ne bizinensi abalina ebintu bye baaguza Gavumenti ez’omuliraano, naddala South Sudan kyokka nga tebasasulwanga.\n3. Kkampuni n’abantu abakola bizinensi ne gavumenti ya Uganda wabula nga bamaze ebbanga nga tebasasulwa.\nMuseveni okuvaayo ku nsonga eno, kyaddiridde olukalala lwa kkampuni 66 ezigambibwa okuba nti bannannyinizo amabanja gabatuuse mu bulago, baagala Gavumenti ebafunire obuwumbi 1,300 basasule amabanja ago olwo bawewulweko ku mugugu.\nOmwogezi wa Minisitule y’ebyensimbi, Jim Mugunga, yategezezza Bukedde nti Minisitule y’Ebyensimbi yasitukiddemu okussa mu nkola ekiragiro kya Pulezidenti Museveni nga baatandikidde ku kuwandiisa kkampuni n’abasuubuzi ababanja gavumenti ya South Sudan, mu kiseera kino.\nAbagagga balaajanye ne basaba Gavt. ebasasulire ku mabanja agajula okubatta!\nPLE: Abayizi 571,252 kw'abo 646,190 abaatuula bayise\nZiizino empisa z'abakazi okusinziira ku masaza gaagwe\nErinnya lyo liraga enneeyisa yo mu nsonga z'ekisenge


Bukedde Online - Kkolera azinzeeko Kampala olwâ€™obujama nâ€™enkuba\nOkugolola engoye kugoba olusu\nMaama wâ€™omubaka wa Palamenti bamutta bat...\nBeeralikirivu olwâ€™omutindo gwâ€™obuyonjo oguserebye mu Kampala naddala kaabuyonjo okuba entono kwâ€™ogatta emyala egifumbekeddemu kasasiro ne kazambi.\nMu Kampala Makindye Divizoni, abantu 3 baweereddwa ebitanda e Mulago kyokka omu ku bo omuwala wâ€™emyaka 10 yafiiriddewo.\nMu kiwandiiko ekyasiddwaako omukono, Ruth Kijjambu town clerk wa KCC gye buvuddeko, abatuuze mu bitundu bya Bwaise, Nansana, Makerere, Makindye, Katanga, Kisenyi nâ€™ebitundu ebirala baalabulwa nti olwâ€™enkuba okutuuka mu December, wandibaawo amataba nâ€™endwadde nga kkolera mu Kampala.\nNgâ€™ayogera ku kkolera dokita Joseph Ssenzoga owa Kampala Divizoni yagambye nti abantu 2 baatwaliddwa mu ddwaliro e Mulago bagezesebwe mu ngeri yâ€™okuzuula kkolera engeri gyâ€™akwatamu.\nKyo ekibinja okuva mu Uganda Red Cross Society kitandise kaweefube wâ€™okusomesa wamu nâ€™okubalabula okwekuuma nga bayonjo.\nMu bitundu ngaÂ Bwaise, Katanga, Kisenyi, Namuwongo,Naggulu, Makerere Kivvulu, Mulago emyala mingiÂ si migogole ate nga gifumbekeddemu kasasiro, nâ€™obuveera nga nâ€™obusinga obungi bubaamu bbi nâ€™ebicupacupa.\nKasasiro ye baana baliwo ate yenna aggweera mu myala ngâ€™enkuba etonnye.Â Ebimu ku bitundu nga Go Down zooni e Namuwongo Kisigu, Bokasa Zooni Bwaise, Soweto zooni e Namuwongo A, ne Kivvulu zooniÂ abatuuze bagamba nti tebalina kaabuyonjo eraÂ beeyambisa buveera.\nAbakozi naddala abafumba emmere mu bitundu byâ€™omu Kisenyi ne KatangaÂ essigiri kumpi bazituuza mu mifulejje egikulukusa kazambi ate ne bamala ne baweereza abantu emmere.\nWilberforce MubiruÂ omwogezi wâ€™akatale ka S.t Balikuddembe agamba nti: Ffe tugezezaako okukuuma omutindo gwâ€™obuyonjo mu Owino mu zooni omunaana.\nBuli zooni erimu ekibinja kyâ€™abasomesa abavunaanyizibwa ku kusomesa abantu ku ndwadde ezivaÂ mu bujama.\nOkutwaliza awamu, embeera mu katale kaffe teyeeraliikiriza nnyo wabula tusaba KCC etwongereyo ekimotoka kya kasasiro. Ekiriwo tekimala ate nga kasasiro mungi.\nNâ€™olwekyo, bwâ€™ojjukira engeri kkolera gye yagoyaamu abantu mu kibuga gye buvuddeko, buli muntu asaanidde okusitukiramu ku mulundi guno.\nKkolera afunibwa ngâ€™omuntu yenna anywedde amazzi oba okulya emmere erimu akawuka kano. Obubi bwâ€™omuntu alina akawuka kano nabwo busasaanya kkolera ssaako nâ€™okulyaÂ ebibala ebitawaatiddwako bikuta ate nga si byoze nâ€™ebirala.\nOwa DACCA ayogedde\nChameleone tonyigiriza bayimbi baakatandika\nâ€˜Okugaana okwekalakaasa tutya luutingiâ€™\nOno gwe nnina annaazizzaako ennaku y'omusajja eyasooka


Bukedde Online - Simwogerere owa Express alaze nti akyalimu ssupu\nBulega owa Crested Cranes yeenaazizzaako...\nOmutendesi wa Express FC, George Simwogerere ayambye Obusabadinkoni bw'e Mengo okweddiza ekikopo\nAbazannyi b'Obusaabadinkoni bw'e Mengo n'ekikopo. Wakati ye George Simwogerere\nNateete 0-1 Gayaza\nMengo 1-0 Kazo\nOMUTENDESI wa Express FC, George Simwogerere, yayongedde okukakasa nga bw’akyalimu embavu z’okuzibira bwe yayambye Obusaabadinkoni bw’e Mengo okweddiza ekikopo ekyetabwamu Obusaabadinkoni obukola Obulabirizi bw’e Namirembe. Aba Mengo baateebeddwaamu ggoolo emu yokka.\nGuno gwabadde mulundi gwa mwenda ng’empaka zino zitegekebwa abaami abeegattira mu kibiina ky’abafumbo nga zaatandikibwaawo Ssaalongo Dickson Kalyongo, ng’emu ku nkola y’okubuulirirako enjiri y’omukwano n’okumanyagana.\nOmwaka guno empaka zeetabiddwaamu Obusaabadinkoni butaano okwabadde; Mengo, Gayaza, Luzira, Kazo ne Nateete.\nSimwogerere yaduumidde ekisenge kya Mengo ne bawangula Nateete 4-0, Gayaza ne Kazo 1-0, n’okukubwa Luzira 1-0. Mengo ekikopo yakitwalidde ku muwendo gwa ggoolo, kuba baateebye 6 ne bakubwamu emu. Gayaza, eyakutte ekyokubiri baagisinzeeko ggoolo emu yokka.\nKu mukolo guno era, ekibiina ky’abaami abafumbo kyasiimye abaaliko bassita ba ttiimu y’eggwanga ‘The Cranes’, okuli Simwogerere ne Kefa Kisala (Mengo), Tom Lwanga (Gayaza) ne Paul Ssali (Nateete), era nga buli omu baamuwadde omudaali.\nEmpaka zino zaabadde ku kisaawe kya African Bible University e Lubowa ku Ssande.\nMunnakatemba King Kong afudde\nOmuwala gwe nnaweerera yazaalira musajja mulala


Bukedde Online - 'Poliisi erya ssente ku babbi n'ebayimbula...'\nBakoze effujjo ku kkooti\nAbakristaayo banaabidde Ssaabandinkoni mu ...\nPoliisi bw’ekwata abamenyi b’amateeka ate bassentebe be bakeera ku poliisi okubawolereza n’okwegayirira babate kuba be baakutte ssi bakyamu.\nJackline Kakooza baamuyingiridde ne bamutema.\nABATUUZE, LC ne poliisi mu miruka Mutundwe ne Kabowa buli omu alumirizza munne okusiba obubbi n’obumenyi bw’amateeka mu bitundu. Baabadde mu lukiiko lwabyawerinda olwatudde ku ssomero lya Kitebi P/S e Kitebi wiiki ewedde.\nLwetabiddwaamu poliisi y’ekitundu ey’e Kitebi, Mutundwe n’ey’e Nateete ezitwala, abatuuze ne bassentebe b’ebitundu ssaako abayambi ba poliisi aba ‘Crime Preventers’.\nAbatuuze baalumirizza poliisi okusiba obubbi n’ettemu mu kitundu nga bagamba nti babaloopera ababbi naye olubakwata ate babaggyamu buggya ssente nga baabayimbula nga batandikira we baakomye mu kutigomya ekyalo.\nAbatuuze era baanokoddeyo obubbi obw’abantu abeeyambisa ebijambiya nti ensangi zino beeriisa nkuuli ng’olumu bava nju ku nju okubba n’okutema abantu. Omwezi oguwedde, abatuuze baagambye nti ababbi baalumbye Kitebi ne banyaga abatuuze abasukka mu 10 ne baleka nga babatemye. Mu baalumbiddwa mwe muli ne Claire Nandase, omusomesa ku Kitebi SS.\nAbamu ku batuuze abeetabye mu lukiiko.\nWiiki ewedde, Muky. Jackline Kakooza baamuyingiridde ne bamutema omukono nga kati apooca mu ddwaaliro e Lubaga. Joseph Mugerwa omutuuze w’e Kitebi, yalumirizza ba ‘Crime Preventers’ okwenyigira mu bubbi nti bakozesa emmundu okutiisa abantu ne babanyaga.\nGrace Kaggwa, ssentebe wa Zooni ya Kigagga e Mutundwe yasabye poliisi okukola ebikwekweto ku banywi b’enjaga n’abagitunda kuba kati n’abaana b’amasomero bagyenyigiddemu. Cissy Makanga, ssentebe w’omuluka gw’e Kabowa yagambye nti, “poliisi ekolagana n’abamenyi b’amateeka kuba be tugikwasa ate yo kennyini y’ebayimbula.\nTusaba ekyuseemu.” Akulira poliisi y’e Kitebi, Abbey Muwonge ye yalumirizza bassentebe b’ebitundu nti be basibye obumenyi bw’amateeka mu bitundu byabwe.\nYagambye nti poliisi bw’ekwata abamenyi b’amateeka ate bassentebe be bakeera ku poliisi okubawolereza n’okwegayirira babate kuba be baakutte ssi bakyamu.\nAtwala poliisi y’e Nateete, Muhammad Byansi yagumizza abatuuze ku bukuumi n’ategeeza nti agenda kuleeta abaserikale 24. Ku buli poliisi okuli ey’e Kitebi ne Mutundwe, agenda kuteekako abapoliisi 12.\nAbaakubye kitaabwe emiggo babakutte\nPoliisi ekutte eyabbye omwana amusibe muganzi we


Fufa President Eng. Moses Magogo asiimye NIC\nYMCA - SLAU(Leero Lwakusatu)\nBugema - Gulu(enkya Lwakuna)\nOKUDDA kw'abasambi basatu ku ttiimu ya St.Laurence University(SLAU) kuwadde omutendesi Davis Nnono amaanyi g'okufuna obuwanguzi obwokubiri obw'omuddiring'anwa mu liigi ya yunivasite sizoni eno.\nLeero(Lwakusatu) bakyalidde YMCA ku kisaawe ky'e Buwambo nga baagala kufuna buwanguzi bwakubiri sizoni eno okutangaaza emikisa gy'okuva mu kibinja D. Baakasisinkana emirundi ena, SLAU ewanguddeko esatu n'amaliri ga mulundi gumu.\n"Neeyongedde amaanyi olw'abazannyi bannge abawonye obuvune,okusobola okuva mu kibinja tetwagala kusuula yadde akabonero, gyonna twagala busatu era olwa leero zinadda okunywa," Davis Nnono atendeka SLAU bwe yategeezezza.\nAte Dancan Bwabye atendeka YMCA naye awera nga bw'alina ebbanja ku SLAU nti tagiwangulangako okumala sizoni bbiri emabega. "SLAU yatumannyiira nnyo sizoni ewedde bwe yatukubira awaka ne kubugenyi (2-0),era twagala kubeesasuza," Bwabye bwe yakkaatirizza.\nSLAU y'ekulembedde ekibinja D n'enjawulo ya ggoolo 3 z'esinza YMCA gye benkanya obubonero(3).\nBiibino ebisika abasajja okuganza abakozi b'awaka


ENSI YA BUGANDA ESOBEDDWA OKYOKUKOLA OKUJJAKO OKUSIRIKA BAZUUKULU BA BUGANDA RADIO INTERNET.COM 88.8/89.2\nAbasuubuzi mu Kampala, Buganda, boogedde bwe bakoseddwa olwokulonda kwa 14 January 2021, okubaddemu emundu, okutta nokubbangana akalulu:\nOlaba nensi yonna erimu nobulwadde bwa COVID19, governmenti eyawangude akalulu ate ejjawo internet?\nABASUUBUZI b’omu Kampala abeegattira mu bibiina ebyenjawulo beekokkola embeera ey’ebyobufuzi eriwo naddala ebyokulonda bye bagamba nti bibanyize nnyo mu myezi omukaaga egiyise.\nAbamu ku batembeeyi nga batadde emmaali yaabwe wabweru w’amaduuka agaliraanye ekibangirizi ky’omu Kikuubo mu Kampala.\nABASUUBUZI b'omu Kampala abeegattira mu bibiina ebyenjawulo beekokkola embeera ey'ebyobufuzi eriwo naddala ebyokulonda bye bagamba nti bibanyize nnyo mu myezi omukaaga egiyise.\nNga bayita mu bibiina byabwe okuli; Kampala City Trader's Association -KACITA, Kampala Arcader's Advocacy FORUMKAAFO ne United Arcades Traders Enteprenuer's Association -UATEA omwegattira abasuubuzi abakolera mu maduuka n'akeedi ezenjawulo mu Kampala n'ebitundu by'eggwanga ebyenjawulo, baalaze engeri embeera y'okulonda gy'ekosezzaamu bizinensi zaabwe.\nMu bimu ku bye baakoonyeeko mulimu; 1. Obunkenke obuleeteddwaawo amagye ne poliisi ebiyiiriddwa mu kibuga wakati. 2. Obwavu obweyongedde mu basuubuzi olw'okwekalakaasa n'okwekuumira awaka mu biseera by'okulonda. 3. Okulemesa abasuubuzi ab'enjawulo okusuubulira ebweru w'eggwanga. 4. Okuleka abatembeeyi okuyiwa emmaali yaabwe ey'enjawulo mu kibuga wakati. 5. Ebbula ly'emirimu n'abaguzi.\nAbasuubuzi okwabadde ssentebe wa KACITA, Everesto Kayondo ne munne bwe baafaanaganya emirimu mu KAAFO, Hussein Kato baanokoddeyo ensonga omuli; ey'okuyiwa amagye mu kibuga wakati n'okuleka abatembeeyi okuyiwa emmaali yaabwe ku nguudo ez'enjawulo nga bwe bikyalemesezza abasuubuzi abakolera mu maduuka n'akeedi okutambuza emirimu gyabwe, amabanja ga bbanka, emisolo, ssente z'obupangisa, amasannyalaze, kasasiro.\nBagamba nti ssente ezikozesebwa abasuubuzi nnyingi nga kiwalirizza n'abamu okusuulawo bizinensi ekikosezza eby'obusuubuzi mu kibuga.\nBano abakaaba magulu meeru abayita have your cake and eat it. Kikoffiira ebyo abadde ajja abikola nga baliira mukavuyo. Agaddewo ne social media abasirikale be ne police baleke kulaba mazima agaliwo bamugobe. Kakati weeks bbiri namba.\nHo!!Kati nno mugenda kuwolomera ddala nga mpologoma kubanga kikofiira si musanyufu nti mu Kampala temwamukombya ku kalulu yadde!Agenda kubassa obwavu namwe mukitegeere.Mugya kumattira nti omutima talina!\nObusuubuzi bwensi nyingi ebiro bino butambulira nyo ku internet ne social media. Obanga bigaddwawo munsi enamba, mwe abasuubuzi munasobola mutya okwekolera emirimu gyammwe ate ne governmenti eno nga eyagala nyo omusolo oguva mumirimu gyemukola? Era mpozzi nga mulinga abakaaba amazima gagoonya kakati emyezi mukaaga!\nKabaka wa Buganda ayimirizza abakozi b’e Mmengo olwobulwadde obuli munsi yonna:\nKatikkiro wa Buganda Mr Charles Peter Mayiga\nKABAKA ayimirizza abakozi b’e Mmengo ne babalagira okudda eka okutuusa nga April 14, 2020.\nBaalagiddwa okusigala nga batambulira ku biragiro by’okwekuuma obulwadde bwa ssennyiga omukambwe (coronavirus) asannyalazza ensi yonna. Bino byalangiriddwa Katikkiro wa Buganda, Charles Peter Mayiga ku Lwokuna akawungeezi n’agamba nti Obwakabaka bwetaaga abantu bonna nga balamu. “Abakozi bonna tugenda kubasindika mu luwummula.\nTugenda kuggalawo Gavumenti ya Kabaka okuva leero okutuuka April 14, 2020. Era tujja kusinziira ku biragiro Gavumenti eya wakati by’eneebeera ewadde naddala ebikwata ku ntambula y’olukale,” Mayiga bwe yategeezezza.\nYayongedde n’ategeeza nga ku lunaku olwo (olwa April 14, 2020) bwe bagenda okusooka okuzza abakozi abatonotono, abalina obuvunaanyizibwa obuteewalika ate abalala basigale awaka okutuusa nga April 20, 2020, oluvannyuma lw’ennaku 32\n“Abakozi baffe abanadda nga April 14, 2020 ofiisi ya Katikkiro ng’eyita mu muwandiisi ow’enkalakkalira mu ofiisi ye ajja kubamanyisa ng’eyita ku mutimbagano.Nange ndi wakwogerako eri abakozi bonna ku mutimbagano. Omanyi tekinologiya ekyo kye kirungi kye.\nTetwagala kuteeka bantu bangi mu kifo kimu okwogera nabo,” Katikkiro Mayiga bwe yagasseeko.\nMayiga eyabadde ne Minisita w’amawulire era omwogezi w’Obwakabaka Noah Kiyimba, Dr. Prosperous Nankindu Kavuma n’omuwandiisi ow’enkalakkalira mu ofiisi ya Katikkiro wa Buganda, Josephine Nantege Ssemanda yategeezezza nga bwe baalagidde abakulira ebitongole by’Obwakabaka 17 okutetenkanya n’okusala amagezi aganaabasobozesa okuyita mu mbeera eno, emirimu gitambule nga n’abakozi basigadde balamu.\nEbiseera bino ebya technology, abakozi bangi bamatiza bebakolera okusigala nga bakolera awaka online. Okusinga okubamazisa emirimu gyonna. Buganda enatuuka di kunttiko nga abakozi egoba bagobe okusinga okubakozesa mukiseera kino ekizibu enyo ekigudde eri obulamu bwabantu munsi zonna?\nEbizibu bingi nyo ddala ebiri kunsonga zino ezobulwadde, obusimbye ejjembe munsi yonna.\nOmuzungu ono yalagula mumwaka 2015 ebiriwo kakano:\n( Bill Gates Speech on 3rd April, 2015 called: The next outbreak? We are not ready! )\nMukulu Njuki Mubiru omuwandiisi wa bazzukulubabuganda international nga yemulugunya kubigambo bino.


OBUBAKA BWA KATIKKIRO CHARLES PETER MAYIGA OBUGGULAWO OMWAKA 2022 - CBS FM BUGANDA\nOBUBAKA BWA KATIKKIRO CHARLES PETER MAYIGA OBUGGULAWO OMWAKA 2022\nObubaka bwa Katikkiro Charles Peter Mayiga obw’omwaka\nMbalamusizza mwenna. Mbebaza bye mukoze mu 2021. Omwaka guno gubaddemu ebisomooza eby’okulonda, abantu baasibwa; endwadde ya Lumiima Mawuggwe; obwavu; ebbula ly’emirimo; abaana obutasoma.\nKyokka twebaza mwenna abekuumye n’essuubi wakati mu bizibu ebingi naddala okukuuma abaana nebatatambula. Abalimye emmwanyi n’amatooke n’abalunze mwebale nnyo.\nNjagala okwebaza obuwagizi bwonna bwe muwadde eri emirimo gy’Obwakabaka ate n’okuwuliriza Obubaka Ssaabasajja Kabaka bw’azze atuwa entakera. Mwebale okujjumbira enteekateeka z’Obwakabaka era mwongere bwe mutyo.\nWaliwo bingi bye twetwaga okukola mu 2022. Mwekuumire ku Kabaka wammwe. Twegemese Lumiima Mawuggwe. Eddagala teritta era terigaana kuzaala. Tugoberere ebitugambibwa abasawo ng’okunaaba mu ngalo n’okwewala emikolo egisoboka okwewalirwa. Tulye ebibala, enva endiirwa ate tukole dduyiro. Twewale mukenenya ate abalina obulwadde mugendere ku nambika y’abasawo.\nAbazadde twefiirize buli kimu okuzza abaana mu masomero. Abawala abafunye embuto beetaaga kubudaabudibwa abaana bano badde musomero ng’amasomero gaggudwawo.\nTukuume ettaka lyaffe mu 2022. Tulikozese. Tulime emmwanyi, tulunde ne bweriba ttono litya.\nTwettanire nnyo enteekateeka z’Obwakabaka mu 2022 tutambulire ku nnambika eva e Mengo tuleme kukkiriza mweyogereze kutusuuza kayanzi kaffe.\nTusaba gavumenti eya wakati ekole enteekateeka abantu basobole okuddamu okukola emirimo gyaabwe wadde nga Lumiima Mawuggwe waali.\nEmisolo egiwoozebwa gyitunulwemu naddala ku nsonga z’ettaka. Enkola empya ey’emisolo ereme kutiisa bantu butakyuusa ttaka kudda mu mannya gaabwe.\nGavumenti esaana erwanyise enguzi n’amaanyi.\nTusaba gavumenti eyimbule abasibe b’ebyobufuzi, emalewo obukenke. Abakuuma ddembe basse ekitiibwa mu ddembe ly’obuntu ate erwanyise obumenyi bw’amateeka obwa buli ngeri. Poliisi eyongerwe amaanyi mu kunoonyereza.\nTwewale okonaganya amawanga nga ebitugatta bye bisinga obungi.


Bukedde Online - Ali Kitonsa: Ye yasooka okuzannya omupiira ogw'ensimbi mu Uganda\nAli Kitonsa: Ye yasooka okuzannya omupiira ogw'ensimbi mu Uganda\nOmumbejja Bwanga ageta atya Ssaabalangira okufera abantu b'e Buikwe obukadde 270?\nNalubaale: Abantu obukadde 3 banadda wa bw...\nAdded 2nd April 2013\nALI Kitonsa nga tacanga kapiira aweneenya mbwa! Okumanya yacanga akapiira, yateebako ggoolo 54 mu mipiira 18 gyokka mu sizoni emu mu myaka gya 1960 mu liigi y’eggwanga!\nBya Vivien Nakitende ne George Bukenya\nOkumanya kino kyali kyewuunyo, mu sizoni ya 1999, Andrew ‘Fimbo’ Mukasa yateebako ggoolo 45 mu sizoni abawagizi b’omupiira kata bagwe eddalu!\nKale Kitonsa bwe yafudde nga March 24, 2013 buli mwagazi wa mizannyo yabadde mu kiyongobero kubanga by’akoledde omupiira gwa Uganda wamu n’eggwanga tebikolwa mutiitiizi.\nKitonsa y’omu ku bazannyi abaatandikawo ttiimu ya Express mu 1958 ng’ali n’omugenzi Jolly Joy Kiwanuka. Bwe yannyuka omupiira yasigala awagira express.\nY’omu ku baayamba Uganda okugenda mu mizannyo gya All African Games e Congo Brazaville mu 1964, Uganda gye yakoma mu kibinja.\nYe muzannyi eyasook a okusamba omupiira gw’ensimbi mu ggwanga mu 1969, ttiimu y’e Misiri eyitibwa Zamalek bwe yamukansa n’awaawaanya eddiba ne mukeerere n’amwenya!\nMwannyina Lazia Nabitaka agamba nti Kitonsa yafudde bulwadde bwa ssukaali ne puleesa, mu ddwaaliro e Mulago gye yatwaliddwa omulundi gwe ogusoose era ogusembyeyo mu bulamu.\nKitonsa bwe yawummula omupiira yasigala aweereza ensi ye mu biti eby’enjawulo. Okuggyako okubeera Minisita w’ebyemizannyo ku Kika kye eky’Emmamba Kakoboza, n’okulwanirira Ekika kino okutuusa lwe kyetongola okuva ku Mmamba Gabunga, alese atendese abazannyi abawerako ne ttiimu z’omupiira ez’enjawulo.\nOkumala eggobe mu kibya, Kitonsa abadde Ssentebe wa zooni ya Kironde mu Ndeeba okumala emyaka 26, okuva NRM bwe yajja mu buyinza mu 1986.\nYazaalibwa ku kyalo Kabula mu disitulikiti y’e Lyantonde mu 1936, mu maka g'omwami Asuman Kitaka eyali ow’eggombolola ya Ssaabaddu- Nyondo ate nga yaliko omulamuzi mu Kkooti ya Buganda. Nnyina ye mugenzi Safina Najjuma.\nYasomera Kalagala Primary ate Siniya yagisomera Kitagobwa SS ne Kibuli SS n’akoma mu J3, gye yava ne yeegatta ku ttiimu ya Express. Wadde abadde Musiraamu, afudde ng’awasizza omukazi omu, Rehema Nantume gwe yawasa mu 1970.\nKitonsa abadde mutongole wa Ssaabasajja, y'omu ku baatandikawo akatale k'omu Ndeeba we bayita ku butaala. Abadde ssentebe alumirirwa abantu era y'omu ku baaleeta pulojekiti eyazimba kaabuyonjo z'olukale n’emyala mu Ndeba,.\nKitonsa yakolako nga munnamawulire mu lupapula olwayitibwanga Posta Express era ng'eno yakolayo n'omugenzi James Mulwana, yakolako ne mu kkampuni ya bbaasi eya UTC ng'omugoba wa bbaasi mu myaka gya 1980.\nYakolako mu kitongole ky'amasannyalaze ekya UEB nga ddereeva okuva 1984-2009, bwe yawummula olwo n'asigalira okuweereza abatuuze be mu zooni ya Kironde.\nAb'ekika kye eky'emmamba kakoboza baamwogeddeko ng'omulwanirizi w'Ekika kyabwe eyakituusa ku kwetongola.\nBannabyamizannyo abaakulembeddwaamu Julius Kavuma Kabenge, Kitonsa bamwogeddeko ng'omuzannyi atali mwangu wa kuzzikawo olw'ebirungi enfaafa bye yakolera omupiira n'eggwanga okutwaliza awamu. Abatuuze b'omu Ndeeba, Kitonsa baamwogeddeko nga kitaabwe eyabazaala ogwokubiri olw'enkulaakulana gy'alese aleese mu kitundu.\nNnamwandu Rehema Nantume yagambye nti bba abadde alina omukwano eri abaana be n'abantu b’aweereza.\nKitonsa yaziikiddwa ku kyalo Bwamulamira e Kitagobwa mu Butambala ku Ssande nga 24/03/2013.\nAlese abaana 11.\nAli Kitonsa: Ye yasooka okuzannya omupiira ogw’ensimbi mu Uganda\nAbasoma amateeka e Makerere beegugenze\nEbizuuse ku mujaasi akubye abantu 8 amasasi\nOmwana atundidde nnyabwe mu kibanja n'amala ne yewaana\nObunkenke ewa Muzaata, bakutte 4 nga bamenya ekisenge kye


Bukedde Online - Okulayiza Pulezidenti wa Amerika\nBy Washington, Amerika\nBiden ng’alayira ate mukyala we Jil y’akutte Babiyibuli ewezezza emyaka 127.\nPULEZIDENTI Joe Biden alayidde n'aggyawo amateeka mangi abadde Pulezidenti, Donald Trump ge yateekawo mu myaka ena emabega.\nMu gano mulimu okuddiriza ku nnatti z'obutuuze bwa Amerika n'okuzzaawo amateeka agabadde gongera okwonoona obutonde bw'ensi.\nBino yabikoze eggulo olwamaze okulayira n'ayingira amaka ga White House ne mukyala we Dr. Jill Biden ku mukolo ogwabadde ogw'essanyu n'ebyafaayo.\nOmumyuka we, Kamala Harris ne bba Douglas Craig Emhoff ssaako Barack Obama ne mukyala we Michelle Obama nabo baabaddewo. Abaaliko Bapulezidenti ba Amerika baabaddewo ng'oggyeeko Jimmy Carter eyabadde omugonvu ne Trump eyagenze mu byafaayo nga Pulezidenti owookuna eyeepenye okwetaba ku mukolo gw'okulayiza amudidde mu bigere.\nMu kwogera, Biden yagambye nti, leero lukulu anti demokulasi wa Amerika azzeewo.'\nYeebazizza abalonzi n'abasuubiza okulwanyisa corona azzeewo ebyenfuna eby'amaanyi abantu bafune akasente akamala nga bwe gwabeeranga mu Amerika.\nYalayidde obutakola bya Trump ng'agezaako okweremeza mu buyinza n'asuubiza okuzzaawo ekitiibwa kya Amerika ekiri mu matigga.\nEMIKOLO BWE GYATAMBUDDE:\nEmikolo gyatandise ku ssaawa bbiri n'eddakiika 45 ku makya n'akalombolombo ka Pulezidenti n'omumyuka we okusabira mu Lutikko ya St. Matthew the Apostle mu Washington.\nKu ssaawa 4:30, Biden n'omumyuka we, Kamala Harris baatuuse ku Palamenti, (Capitol Hill) okulayira ne kutandika ssaawa 5:15 ne kuggwa ku ssaawa 6:00 Biden n'ayogera eri eggwanga ng'alaga by'atandikirako.\nBAGENDA KU MALAALO\nBiden yaganzise ekimuli ku malaalo g'abajaasi ba Amerika abaafiira mu ntalo olwo n'agenda mu maka g'Obwapulezidenti aga White House mu ofiisi emanyiddwanga Oval Office n'atandikirawo okussa emikono ku biwandiiko ebiggyawo agamu ku mateeka aganyiga bannansi Trump ge yassaawo nga tabeebuuzizzaako.\nOmwo mwabaddemu okuddiriza nnatti ku by'obutuuze n'okutumbula eby'obutonde bw'ensi. Biden yayisizza n'etteeka lya buli Mumerika n'abagenyi okwambala masiki buli lwe babeera mu bantu okutangira corona Trump gw'abadde atwala ng'owolusaago.\nABAYIMBI BACAMUDDE ABANTU\nAbayimbi Lady Gaga ne Jennifer Lopez baacamudde omukolo n'abaabadde ku ttivvi ne bazinira awaka. Biden yalangiridde obuwumbi 1900 eza ddoola okulwanyisa corona.\nAmagye baayiye 25,000 era lw'abagenyi abatono abaabadde ku mukolo olw'ebyokwerinda n'okwewala COVID-19, kumpi buli mugenyi yabadde n'abakuumi nga bataano.\nMmeeya w'ekibuga Washington, Muriel Bowser yassaawo omuggalo okuva abawagizi ba Trump lwe beekalakaasiza ku Palamenti era ekibuga kyabaddemu abantu batono.\nEkibuga kyayakaayakanye olw'amataala agaatimbiddwa ne bendera. Ekizimbe kimu kyokka ekya National Mall kyatimbiddwa bendera 191,500 n'empagi zaakyo 56 nga zaaka mataala agakyusa langi na ddala eza DP eyawangula kalulu.\nEbizimbe bya Gavumenti mu masaza gonna 50 byatimbiddwa mu ngeri y'emu n'ebide nga bivugirako okufuula omukolo ogw'ekijukizo n'okukakasa Abamerika abangi abaataagubaddeko nti bafunye Pulezidenti mupya.\nWinnie Nwagi onsinza ki?


Bakutte omusomesa nga azannya zaala n'okunywa waragi mu budde bw'okusomesa - Radio Simba, The Best Luganda Station in the World !\nBakutte omusomesa nga azannya zaala n’okunywa waragi mu budde bw’okusomesa\nAbazadde wamu n’abakulembeze ba Alelibanya Primary School mu district y’e Kole bakutte omusomesa Nelson Odongo ne bamutwala ku Poliisi Post y’e Agege gwebasanze nga anywa waragi wamu n’okuzannya zaala mu budde z’okusomesa.\nObuzibu bwatandise oluvannyuma lwa Odongo bweyalwaye nga bamukubye mu zaala so nga neyabadde amubanja yabadde ayagala ssente. Ono bamuwambyeko engatto okusobola okwesasula.\npoliisi yakutte ababbi ababba obukadde 24 okuva ku ssundiro ly’amafuta


Bukedde Online - Basse owa S3 ne balagirira abooluganda awali omulambo\nABATEMU babuzizzaawo omuwala owa S3 okuva mu maka ga bakadde be ne bamusobyako oluvannyuma ne bamutta, omulambo gwe ne bagusuula mu kisaalu.\nMolly Nalubega 18, abadde asomera mu Kibaale SSS mu disitulikiti y'e Rakai, ye yattiddwa. Nalubega yabula ku Mmande ( August 3), akawungeezi okuva mu maka ga ssenga we, Immaculate Namatovu gw'abadde abeera naye.\nKitaawe Pascal Matovu yafa n'amuleka nga muto ate nnyina Ritah Nayiga naye abadde abeera walala.\nKigambibwa nti abasse Nalubega baali bamumanyi era baali bamulumiriza okucanga abasajja era nti baasooka kumukubira ssimu oluvannyuma ne bamunona awaka nga ssenga we taliiwo ne bamutwala.\nSsenga w'omugenzi agamba nti, omwana abadde abeera wuwe wabula nga tava ku ssimu ate ng'abeera ayogera n'abasajja ab'enjawulo.\nAyongerako nti lumu yamugambako nti, "mwana wange totya kwogera na basajja ab'enjawulo ku ssimu nga nange tontidde?'' Kyokka agamba nti yadde gubadde gutyo abadde tasulangako wabweru era ne lwe yabula beewunya nnyo okumulinda n'atakomawo!\nEra agattako nti ekizibu kya muwala we, ebadde ssimu nga temuva ku kutu buli kiseera.\nAbamu ku baana aboomuliraano baalumiriza okulaba omusajja eyali ayambadde ekijaketi ng'anona Nalubega n'amussa ku pikipiki n'avuga ng'ayolekera ekibuga Kyotera wabula okuva olwo tebaddangamu kumulabako okutuusa ate bwe babalagiridde omulambo we guli.\nWabula waliwo eyeeyise omutemu eyakubye ku ssimu y'omuwala ono ng'omulambo tegunnazuulwa ne yeesoma okutta Nalubega ng'agamba nti yaguliddwa okumutta era agenda kusasulwa emitwalo 80 kyokka ne batazimuwa n'asalawo abawe ennamba y'omuntu gw'agamba eyamugguliridde mu butemu buno era n'abalagirira ne we yasudde omulambo era we baagusanze.\nOmulambo gwasangiddwa bwereere nga kirabika baasoose kumusobyako n'oluvannyuma ne bakozesa akawale ke ak'omunda ne bamusiba mu bulago ne bamutuga nga baamumenye n'omukono.\nEssimu Nalubega yagireka ku dduuka erimu e Kyotera ng'ekyaginga era waliwo omu ku basawo e Kyotera eyatwaliranga omuwala ebipapula okumuyambako okubijjuza eyagikubangako nga tekwatibwa okutuusa ow'edduuka bwe yamukwata n'amugamba nti agirese ku muliro.\nOluvannyuma lw'ennaku abatemu baakuba ku ssimu y'emu ne beewaana okutta omuwala ono era ne babalagirira omulambo we guli. Ow'edduka ye yategeezezza abafamire!\nPoliisi y'e Kyotera ng'ekulembeddwa DPC era nga yeeyambisa ekitongole kyayo ekya Flying Squad ne Crime Intelligence yagoberedde essimu eyabaweereddwa eyeeyise omutemu n'ekwata nnannyini nnamba yo eyabaweereddwa nga ye Mudashiru Ssemmambo 30, nga makanika e Kyazanga mu disitulikiti y'e Lwengo.\nSsemmambo eby'okubeera mu lukwe olutta Nalubega yagambye tabimanyi kuba n'omuwala abadde tamumanyi ku maaso naye nti yali ku galagi ye e Kyazanga mu bbanga ttono ne wabaawo eyamukubira nga kuliko omuwala ayogera era we yatandikira okumukwana kyokka wayise mbale n'akwatibwa nti ye yamusse.\nRDC w'e Kyotera, Maj. David Matovu yasabye abazadde okwongera okukuuma abaana baabwe mu luwummula luno olw'ekirwadde kya Corona okwewala ebikolwa nga bino.\nAkulira poliisi y'e Kyotera, ASP Judith Akello yategeezezza Bukedde nti balina we batuuse mu kunoonyereza ku ttemu lino kwe bataayagala kwogerako olw'okutya okutaataaganya okunoonyereza kwabwe naye n'asuubiza nti abatemu baakukwatibwa.\nNalubega yaziikiddwa mu maka ga ssenga we, Namatovu ku kyalo Mitukula Cell mu kibuga Kyotera.


Yesu Ayanika Bannaddiini Bannanfuusi (Matayo 23) | Obulamu bwa Yesu\nAyanika Bannaddiini Abamuziyiza\nMATAYO 22:41–23:24 MAKKO 12:35-40 LUKKA 20:41-47\nYESU AYANIKA OBUNNANFUUSI BW’ABO ABAMUZIYIZA\nAbakulembeze b’eddiini balemererwa okukwasa Yesu mu by’ayogera basobole okumuwaayo eri Abaruumi. (Lukka 20:20) Kati, ng’akyali ku yeekaalu ku lunaku lwa Nisaani 11, Yesu abakyukira n’alaga ekyo kyennyini ky’ali. Ye kennyini ababuuza nti: “Kiki kye mulowooza ku Kristo? Mwana w’ani?” (Matayo 22:42) Kimanyiddwa bulungi nti Kristo, oba Masiya alina kuba mu lunyiriri lwa Dawudi. Era ekyo kyennyini nabo kye baddamu.—Matayo 9:27; 12:23; Yokaana 7:42.\nYesu ababuuza nti: “Kati olwo, lwaki Dawudi ng’aluŋŋamizibwa amuyita Mukama we, ng’agamba nti, ‘Yakuwa yagamba Mukama wange nti: “Tuula ku mukono gwange ogwa ddyo okutuusa lwe nditeeka abalabe bo wansi w’ebigere byo”’? Dawudi bw’aba ng’amuyita Mukama we, kati olwo aba atya omwana we?”—Matayo 22:43-45.\nAbafalisaayo tebanyega kigambo, kubanga bo balowooza nti omuntu obuntu ava mu lunyiriri lwa Dawudi y’ajja okubanunula okuva mu bufuzi bw’Abaruumi. Kyokka ng’ajuliza ebigambo bya Dawudi ebiri mu Zabbuli 110:1, 2, Yesu akiraga nti Masiya si muntu buntu. Masiya Mukama wa Dawudi, era oluvannyuma lw’okutuula ku mukono gwa Katonda ogwa ddyo, Masiya ajja kukozesa obuyinza bwe. Ebyo Yesu by’ayogera bisirisa abalabe be.\nAbayigirizwa n’abantu abalala babaddewo nga bawuliriza. Kati Yesu ayogera gye bali, ng’abalabula ku bawandiisi n’Abafalisaayo. Abasajja abo “beetadde mu kifo kya Musa” okuyigiriza Amateeka ga Katonda. Yesu agamba abamuwuliriza nti: “Ebintu byonna bye babagamba mubikole, naye temukola nga bo bwe bakola; boogera naye tebassa mu nkola bye boogera.”—Matayo 23:2, 3.\nOluvannyuma Yesu awa ebyokulabirako ebiraga obunnanfuusi bwabwe, ng’agamba nti: “Bagaziya obusanduuko omuli ebyawandiikibwa bwe bambala ng’ebintu eby’okubawa obukuumi.” Abayudaaya abamu baabanga n’obusanduuko obutono obwabangamu Amateeka mu bufunze, bwe baasibanga ku byenyi byabwe oba ku mikono gyabwe. Abafalisaayo bagaziya obusanduuko bwabwe nga baagala okweraga nti banyiikirira Amateeka. Era “bawanvuya ebijwenge eby’oku byambalo byabwe.” Abayisirayiri baalinanga okuteeka ebijwenge ku byambalo byabwe, naye Abafalisaayo bafuba okulaba nti ebijwenge byabwe biba biwanvu okusinga eby’abalala. (Okubala 15:38-40) Ebyo byonna babikola olw’okwagala “abantu babalabe.”—Matayo 23:5.\nN’abayigirizwa ba Yesu bayinza okutwalirizibwa omwoyo gw’okwagala ettutumu, bwe kityo Yesu abagamba nti: “Temuyitibwanga Labbi, kubanga Omuyigiriza wammwe ali omu era mmwe mmwenna muli ba luganda. Ate era temuyitanga muntu n’omu kitammwe ku nsi, kubanga Kitammwe ali omu, y’Oyo ali mu ggulu. Era temuyitibwanga ‘bakulembeze’ kubanga Omukulembeze wammwe ali omu, Kristo.” Kati olwo abayigirizwa basaanidde kwetwala batya era basaanidde kweyisa batya? Yesu abagamba nti: “Asinga obukulu mu mmwe ateekwa kuba muweereza wammwe. Buli eyeegulumiza alitoowazibwa na buli eyeetoowaza aligulumizibwa.”—Matayo 23:8-12.\nOluvannyuma, Yesu akiraga nti zisanze abawandiisi n’Abafalisaayo bannanfuusi. Agamba nti: “Zibasanze, mmwe abawandiisi n’Abafalisaayo, bannanfuusi! kubanga muggalirawo abantu enzigi z’Obwakabaka obw’omu ggulu; mmwe mwennyini ne mutayingira ate ne mulemesa n’abo ababa bayingira.”—Matayo 23:13.\nYesu anenya Abafalisaayo olw’obutaba na ndowooza ng’eya Katonda mu ngeri gye bakolamu ebintu. Ng’ekyokulabirako, bagamba nti: “Singa omuntu alayira yeekaalu n’atatuukiriza ky’alayidde, taba na musango; naye oyo alayira zzaabu ow’omu yeekaalu ateekwa okutuukiriza by’alayidde.” Bwe kityo abantu abo bassa essira ku zzaabu ow’omu yeekaalu ne babuusa amaaso eky’okuba nti yeekaalu kye kifo mwe balina okusinziza Yakuwa ne basobola okuba n’enkolagana ennungi naye. Ate era tebatuukiriza “bintu ebisinga obukulu mu Mateeka: obwenkanya, obusaasizi, n’obwesigwa.”—Matayo 23:16, 23; Lukka 11:42.\nYesu agamba nti Abafalisaayo abo ‘bakulembeze abazibe b’amaaso, abasengejja akabu mu bye banywa naye ne bamira eŋŋamira!’ (Matayo 23:24) Basengejja akabu akaba kagudde mu mwenge gwabwe olw’okuba okusinziira ku Mateeka akawuka ako si kalongoofu. Kyokka, eky’okuba nti babuusa amaaso ebintu ebisinga obukulu mu Mateeka, balinga abamira eŋŋamira, ekisolo nakyo ekitali kirongoofu, naye ekisingira ewala akabu obunene.—Eby’Abaleevi 11:4, 21-24.\nYesu bw’abuuza Abafalisaayo ebikwata ku ebyo Dawudi bye yayogera ebiri mu Zabbuli 110, lwaki basirika?\nLwaki Abafalisaayo bagaziya obusanduuko omuli ebyawandiikibwa era ne bawanvuya ebijwenge ebiri ku byambalo byabwe?\nKiki Yesu ky’agamba abayigirizwa be?\nOkutegeera “Babulooni Ekinene”


Bukedde Online - Mukuume obumu musobole okwekulaakulanya\nOmujaasi wa UPDF bamumenyedde ennyumba ye e Wakiso\nOkulonda e Kawempe kutambudde bulungi\nOmuwanika w'ekika, ng'alaga pulaani y'ekiggwa eneemalawo obukadde obusoba mu 130\nBazzukulu ba Nsamba abeddira Engabi balamaze ku butaka bwabwe e Buwanda omutaka Nsamba n'abakuutira omwaka guno bagutambulize ku mulamwa ogw'okuba obumu n'okukola ennyo basobole okutuuka ku nkulaakulana ey'omuggundu.\nNsamba (mu mbugo) ne lubuga we (ku ddyo) mu lukiiko\nOmutaka Aloysius Magandaazi Nsamba owa 31, yagambye nti ng'ajaguza emyaka ebiri ku bwa Nsamba wa kwettanira okulaba ng'abavubuka bayiga okuba abakozi nga batwala ekyokulabirako ky'abo abaliko bye bakoze olw'ekika kyabwe ate nabo ng'abantu ne ku lw'eggwanga lyabwe.\n"Mwettanire obukozi mweggyemu omuze gw'okwagala okugabana bye mutakoleredde ate abakuze mu myaka muzaale abaana mwaze Ekika. Tewali ayinza kuteekerateekera kyatalina noolwekyo eky'okuteekerateekera amaka gammwe nga temulina be muteekerateekera mukyewale," Omutaka Nsamba bwe yabakuutidde wakati mu nnamungi w'abazzukulu abeeyiye ku butaka nga bano era yabasabye beenyigire mu by'obufuzi ebibindabinda.\nAbaamasiga nga balamusa omukulu w'ekika. Ku ddyo, ye w'essiga Muwonge ekika gwe kimanyi mu butongole ate ku kkono mu ssuuti eya bbululu, ye yeeyise Muwonge eyawakanyiziddwa\nAbakulembeze ku mitendera egy'enjawulo okuva ku mpya okutuuka ku Masiga baabaddewo mu bungi nga babugiriza Omutaka Nsamba.\nAbazzukulu baasambaganidde ku butaka nga n'abamu baafuuye bazzukulu bannaabwe ne Jjajja bwe ensimbi olw'amazina bakira ge bafukumula.\nAbazzukulu nga basambagala ne jjajja bwe Nsamba gwe baafuuye ne ssente\nOmukolo gwetabiddwaako Omutaka Mayega Kyeyune, Omukulu w'ekika ky'ennyonyi Nakinsige eyasabye bazzukulu ba Nsamba okwenyigira mu nteekateeka ez'okutumbula ekika nga bakola emirimu egibatwala mu maaso.\nOmukulu w'ekika ky'ennyonyi, Kyeyune naye yabaddeyo ku mukolo\nEbimu ku by'asinze okusanyusa abazzukulu kwe kulaba ku bantu be balanya bulijjo okuva ku nnyiriri n'abalala nga gwe gwabadde omulundi gwabwe ogwasoose okulaba ku Nsamba, omukulu w'ekika era baabinuse ne bamufuuwa n'ensimbi naye bwe yabeegasseeko okusambagala.\nAbamu ku bazzukulu abaabaddewo\nSheikh Guggwa alaalise abataagaliza Mutaka Nsamba kukulembera Kika\nAbasiraamu omwaka guno be baakulembeddemu okusabira ekika nga Sheikh Ausi Guggwa Lubega eyakulembedde ekibinja kya bamaseeka okuva e Kibuli yalabudde abeesomye okulemesa Omutaka Magandaazi okuddukanya Ekika nti, waakubasomera edduwa ya kaamulali bayige essomo.\nSheikh Guggwa (afukamidde) ng'alamusa omutaka Nsamba\n"Obumulumulu, enkwe, okwesosola, n'ebiringa ebyo biggwe kubanga tuli kika kimu era tulina okuba omuntu omu, bino eby'okuvumagana tulina okubikomya," Sheikh Guggwa bwe yagambye n'asaba Omutaka Nsamba n'olukiiko lw'ekika olukulembeze bamusse ku lukiiko olukozi lw'emirimu naye atandike okuweereza Ekika kye.\nOmutaka Nsamba ng'alambuza omutaka Kyeyune (amuddiridde ku ddyo) ow'ennyonyi olwazi lw'e Buwanda\nAb'Essiga lya Muwonge bakubaganidde empawa mu maaso ga Nsamba ku Muwonge omutuufu\nMu kulamaga kuno, omutaka Daniel Kamoga ow'essiga Muwonge e Jjalamba mu Mawokota yasanze okusoomoozebwa omu ku bazzukulu mu ssiga lye bwe yeeyanjudde wakati mu bazzukulu nti, ye mukulu w'essiga lino.\nKino kyawalirizza Ssentebe w'abaamasiga, ow'essiga Mulindwa okukkaatiriza ng'alaga Kamoga nga ow'essiga amanyiddwa mu Kika era n'alabula abalina obumulumulu okugenda mu lukiiko lw'Ekika babumalirize okusinga okuleeta akajagalalo mu bazzukulu.\nEbimu ku birabo ebyaweereddwa Nsamba\nAmasiga gasaliddwa omutemwa ogw'okuwaayo mu Kika buli mwaka\nOkusinziira ku mumyuka owookubiri owa Katikkiro w'Ekika, Yosefu Iga ku pulaani eyakoleddwa ekika kyetaaga ssente obukadde 130,600,000/- buli mwaka nga buli ssiga lyakuwaayo 1,000,000/- buli mwaka okuwagira enteekateeka ez'enjawulo ezassiddwaawo okuzimba obutaka.\nAbazzukulu nga bawaga okukuuma obumu\nBaakusookera ku kuzimba ennyumba y'obwa Nsamba egenda okuddaabirizibwa kyokka esigale mu kitiibwa kyayo n'ettutumu by'ebadde nabyo okuva mu 1912 lwe yazimbibwa.\nKuno baakugattako okuzimba ekigango ekinaatuuza abantu 2,000, okuzimba effumbiro ery'omulembe, okuteekawo ekifo ky'abalambuzi mwe bawummulira, kaabuyonjo ez'omulembe zizimbibwe ate n'okusembeza amazzi ag'emidumu ku butaka.\nBano era baakwetaaga ensimbi ezigenda okukola ku nsonga z'emisango mu kika, okusasula abaweereza mu mirimu egitali gimu, n'ebirala.\nKatikkiro wa Nsamba Constantino Mulyanga nga ayogera eri abeetabye mu kulamaga\nKatikkiro w'ekika, Omutaka Constantino Mulyanga Kiwano ow'essiga Ssemaganda e Ssese abazzukulu yabakubirizza okukuuma obulamu bwabwe okukwata obudde mu buli bye bakola ate n'okuba abayonjo nga balabira ku Basiraamu abanaaba emirundi emingi buli kadde.\nEssiga lya Muwonge\nOmutaka Mayega Keyune\nOmutaka Constantino Mulyanga Kiwano\nSsemaganda e Ssese\nOmuyimbi Omujamaica ne Bobi bacankalanyizza ekibuga\nAfande, ffe Yesu ali naffe\nOmujaasi wa UPDF bamumenyed...\nOMUJAASI wa UPDF akigguddeko oluvanyuma lwa nanyini ttaka okumumenyera enyumba ye nga ayagala ave ku ttaka lye...\nAba rugby bafiirawo ku Olym...\nTTIIMU y’eggwanga eya rugby yatandise na maanyi okutendekebwa e Lugogo okwetegekera empaka z’okusunsulamu abaneetaba...\nVvulugu mu kulonda kwa mmee...\nOKULONDA mmeeya wa Lugazi Municipality kutabuse mu bitundu ebimu ba Agenti b’abesimbyeewo bwe batuuse mu bifo awalonderwa...\nOkulonda e Kawempe kutambud...\nENKUBA yatataganyizza okulonda e Kawempe ekyawalirizza okusengula ebikozesebwa okulonda okubiteeka mu bifo ebirala...\nObuwanguzi bundi mu ttaano ...\nMmeeya wa Makindye, Al Hajji Ali Kasirye Nganda Mulyannyama amaze okweronda ku kifo ky'obwa mmeeya. Mulyannyama...


Bukedde Online - Omusomesa wa King Fahad asobezza ku wa nassale omulenzi\nEngeri emirimu gye gitundibwa ku disitulikiti...\nPOLIISI ekutte omusomesa w’essomero lya King Fahad Islamic Primary School e Nateete nga kigambibwa nti yasobezza ku mwana wa nassale ow’emyaka etaano.\nMinisita Nakiwala Kiyingi nga yeekebejja omwana eyasobezeddwaako. Ku ddyo ye musomesa Ismail Muyomba\nIsmail Muyomba mu kiseera kino akuumirwa mu kaduukulu ka poliisi e Katwe ng’okubuuliriza kuno kugenda mu maaso ye yakwatiddwa.\nKitaawe w’omwana ono, Musa Mukooza (si ge mannya ge amatuufu) eyabadde ayogera ng’amaziga gamuyitamu, yategeezezza nti omwana we abadde wa kisulo, nti yali ali ku mulimu, ab’essomero ne bamukubira nti anone omwana we kuba mulwadde.\nMu kiseera kino Mukooza yali wala kwe kukubira omu ku ba famire anone omwana ku ssomero amutwale mu ddwaaliro. Bwe baatuuka ku mwana, baasanga aliko obubonero obulaga nti yasobezebwako era kino kyakakasibwa abasawo abaamukebera.\n‘Bwe nakomawo, omwana n’ambuulira ebyamutuukako. Amaziga gaatandika okumpitamu’, Mukooza bwe yannyonnyodde.\nYagambye nti omwana yamubuulira byonna ebyaliwo n’alumiriza omusomesa Muyomba byonna bye yamutuusaako.\nAbazadde baatutte ensonga ku poliisi eyasitukiddemu n’ejja ekwata omusomesa n’emuggalira, n’etandika okubuuliriza era nga ekirindiriddwa lipooti ya musawo.\nAkulira eby’okunoonyereza ku poliisi e Katwe, Allan Twishime Rukema yategeezezza nti Muyomba baamugguddeko omusango gw’okusobya ku mwana ku fayiro nnamba CRB 188/2019, era ng’ekiseera kyonna bamutwala mu kkooti.\nMINISITA NAKIWALA KIYINGI ABIYINGIDDEMU\nMinisita avunaanyizibwa ku by’abaana, Florence Nakiwala Kiyingi, yakyalidde ku mwana ono mu ddwaaliro e Nakasero gy’ajjanjabirwa n’asaasira abazadde olw’omwana waabwe okutuusibwako obuvune buno.\nNakiwala okuyingira mu nsonga zino yamaze kufuna bbaluwa eyamuwandiikiddwa bannamateeka ba Mirembe & Co. Advocates nga bamusaba okuyamba ku musango guno abazadde n’omwana bafune obwenkanya.\nEssomero lya King Fahad.\nNakiwala Kiyingi yalayidde okugoberera ensonga eno okukakasa nti omusomesa eyakoze ekikolwa kino abonerezebwa n’ekibonerezo ekikakali okuyigiriza abalala obutatyoboola ddembe lya baana be bateekeddwa okukuuma.\nAB’ESSOMERO LYA KING FAHAD BOOGEDDE\nAkulira essomero lino Hajati Halimah Nabacwa yakkirizza nti ensonga zino bazimanyiiko nti era omusomesa waabwe ayogerwako baamukwasa poliisi emunoonyerezeeko nti kyokka bakyalinda n’ebbaluwa y’omusawo.\nYagambye nti tebayinza kubikkirira musomesa waabwe bwe kiba nti kituufu yazza omusango nti kyokka balina kugendera ku binaaba bizuuliddwa mu lipooti y’omusawo wa poliisi.\nMusa Kalongo, omu ku baddukanya essomero lino yagambye nti metulooni waabwe yabategeeza nti omwana yamulaba baakava mu luwummula nga baakadda ku ssomero nti era kyandiba ng’obuzibu buno yabufunira waka.\nKalongo agamba nti mu kiseera abayizi ba P7 we baakolera ebigezo, baasindika abayizi ab’ebibiina ebya wansi mu bazadde baabwe ne bamalayo ennaku bbiri era ebigezo bwe byadda, abaana baakomawo ku ssomero nga kirabika mu kukomawo, omwana ono yajja afunye ekizibu kino.\nYasabye abazadde b’omwana okukozesa abasawo b’eddwaaliro lya gavumenti nga Mulago nti bo ng’essomero, bawulira nga lipooti evudde mu ddwaaliro lya gavumenti bagikkiririzaamu okusinga endala yonna evudde awalala ng’abazadde kye bagezaako okukola.


Bukedde Online - Omusajja eyawambye ow'emyaka 6 n'adduka atadde bazadde be ku bunkenke\nMaria Nsangi eyawambibwa omusajja atannategeerekeka n’amubuzaawo.\nOmwogezi wa poliisi mu ttundutundu lya Kampala n'emiriraano, Patrick Onyango yategeezezza nti Maria Nsangi ow'emyaka 6 ng'abadde asoma P.1 ng'azaalibwa Zaina Nalujja ne Peter Mukasa ye yawambiddwa ku Lwomukaaga.\nOnyango yagambye nti oluvannyuma lw'abazadde ba Nsangi okutwala ensonga zino ku poliisi e Mukono, baatunudde mu bifaananyi ebyakwatibwa kkamera za poliisi ezaatekebwa ku luguudo olugenda e Katosi nga zaalaze ng'omusajja atambula n'omwana olwamaze n'alinnya naye ttakisi ne bagenda ku ludda lw'e Katosi.\nYategeezezza nti bali mu kukola kyonna ekisoboka okulaba nga banoonya omusajja oyo asobole okukwatibwa ng'omwana tannamutusaako bulabe.\nAkawala nga kayingira mu mulyango gw'omuzigo omwana eyawambibwa we yali abeera.\nNalujja maama w'omwana yagambye nti omwana yamuyitako ku lubalaza ku Lwomukaaga olweggulo ssaawa nga 9:30 n'agenda n'atamufaako ng'alowooza agenze mu banne ku muliraano kuzannya.\n"Eby'embi bwe ziwera ssaawa nga 12:30 kwe kutandika okumunoonya nga talabika. Twasula susamba nsiko naye ne tutamulaba olwo ne tugenda ku poliisi e Mukono ne tugitegeeza ensonga. Bwe baatutwala mu kisenge omuli kkamera, baatulaga ebifaananyi ng'omusajja amukutte ku mukono amutwala n'amala n'amulinnyisa ttakisi ne bagenda.\nWabula omusajja ono ffe tetumumanyi era tetumanyi yajja atya okumatiza omwana atuuke okugenda naye!" bwe yeebuuza wakati mu birowoozo n'ennaku.\nMaria Nalujja maama w'omwana gwe baawamba ng'ali mu birowoozo.\nMukasa kitaawe wa Nsangi yagambye nti tebannategeera lwaki omwana waabwe yatuuka okuwambibwa nga tebalina muntu gwe balinako nsonga yonna wadde empalana.\nSarah Nalubowa omutuuze ku kyalo Namumira ku luguudo olugenda e Katosi omusajja gye yalinnyira ttakisi n'omwana yagambye nti yabalaba kyokka n'atategeera wag ye baali bagenda kuba n'omusajja gwe yali naye baali tebamimanyi wabula nga tebaafuna kirowoozo kibabuuza wag ye baali balaga.\nOnyanmgo yasabye buli muntu okuyambako ku muyiggo gw'omutemu ono era bayambe okuwa poliisi amawulire agayinza okugituusa ku wa omusajja ono gye yatwala omwana.


Bukedde Online - Omukazi angobaganya mu nju gye neezimbira\nOmukazi angobaganya mu nju gye neezimbira\nMuggya wange gwe baaleeta awaka yawunzika...\nNZE Moses Musungu, 45 ndi mutuuze w’e Mutungo mu munisipaali y’e Nakawa. Nawasa mukyala wange nga tukyali bavubuka bato era tweyagala okukamala kuba twali tumaliridde n’okubeera ffembi okutuusa okufa.\nEbiseera bye nafuniramu mukyala wange ono, nali nkolera mu kibuga Mbale. Wadde nnali muto, nafuba okukola nsobole okufuna kye ndeka ku mmeeza.\nMu kwagalana kuno twafuniramu abaana basatu era bwetutyo ne tukola famire yaffe ennungi ate eyeeyagaza.\nNga wayise ebbanga, mukyala wange yatandika mpola okukyuka mu mpisa nga buli lwe nkomawo awaka annyombesa kyokka nga nali ndeekawo buli kyetaagisa awaka.\nTwayomba okumala emyezi egiwera naye mu kiro kimu twafuna obutakkaanya era yakeera kugenda ku poliisi n’andoopa nga bwe mukubye era nalagira abaserikale bansibe. Bano okunkwata bansanga ku mulimu ne bantwala.\nBakozi bannange be baategeeza mukama wange ne muganda wange era ne bajja ku poliisi ne banzigyayo.\nMukazi wange yakakasa Mukama wange nti ndi musajja mubbi era bw’anaansigaza ku mulimu kkampuni ye ntuuse okugisuula.\nOno naye yangoba kw’olwo. Mu biseera ebyo kkampuni yali yampa ennyumba era waayitawo ennaku ntono ne baginzigyako, nalina okuyiiya okudda mu bupangisa.\nTwasengukira mu kibuga Kampala ne ntadika obwabbulooka nga bwe ngezaako okufuna ku ssente nsobole okuyimirizawo famire yange naye era mu biseera ebyo mukyala wange yali tansuza bulungi.\nNasobola okufuna ssente ne nzimba akayumba kange tuwone obupangisa nga ndowooza nti mukyala wange anaasanyuka naye ne bwe twayingira mu maka gaffe amapya yasigala akyanvuma n’okunswaza mu maaso g’abaana baffe.\nKati angoba mu nnyumba gye nazimba, agamba nti muviire ηηende mu kyalo sikyalina makulu eri famire naye saagala kusuulawo baana bange kubanga mbaagala okukamala. Simanyi kyakukola.


Bukedde Online - Omugagga Ssebalamu, owa Freedom City ajaguzza emyaka 25 mu bufumbo obutukuvu\nKadaga alabudde ku mivuyo gy'ensimbi z'akasiimo...\nBryan White ne kanyama we bateereddwa ku...\nOMUGAGGA w’omu Kampala John Ssebalamu, nnannyini Freedom City ayuuguumiza lutikko e Lubaga bw'azzeemu okukuba ekiragaano ne mukyala we Ruth Ssebalamu nga bajaguza okuweza emyaka 25 mu bufumbo obutukuvu.\nOmukolo gwakulembeddwaamu omusumba w’e Masaka John Baptist Kaggwa eyatenderezza Ssebalamu okuba ekyokulabirako eri Bannamasaka abalala n’abasuubuzi abalina ssente kuba ye akyatambulira ku Katonda.\n“Ennaku zino obufumbo kye kimu ku bintu ebizibu ennyo abaagalana okubeera obumu nga bali mu mukwano okumala emyaka 25 nga balabika nga Bassebalamu. Nsaba kino mu kisiige ne mu baana bammwe be muzadde,” Bp Kaggwa bwe yabakuutidde.\n“Naye bw’otunuulira Bassebalamu, omusajja eyali avuga akagaali k’amatooke ne bakuhhaanya ssente mpola ne mukyala we okuva e Masaka nga kati boogerwako mu ggwanga ne batuzimbira n’ekizimba nga Freedom City n’ebirala mu Kampala, kibeera kikulu nnyo.\nYabakwasizza n’ebbaluwa okuva ewa Paapa Francis gye yabawandiikidde ng’abakulisa okutuuka ku myaka 25 mu bufumbo obutukuvu. Era nabo ne bamukwasa ekirabo ky’ekifaananyi kya klezia ya St. Peter’s e Kamuwunga mu Lwera gye bazimbidde abatuuze.\nOmumyuka wa Katikkiro wa Buganda owookusatu Appolo Makubuya eyeetisse obubaka bwa Katikkiro wa Buganda, Charles Peter Mayiga yatenderezza Bassebalamu okubeera n’omukwano eri Obwakabaka bwa Buganda n’okuwagira enteekateeka za Buganda zonna omuli n’ettoffaali.\nSsebalamu yagattibwa ne mukyala we Ruth Ssebalamu mu 1991 ku kigo ky’e Kimanya Masaka era embaga eno yamalawo obukadde 4.\nBalina abaana mwenda, abawala bataano n’abalenzi bana. Abagenyi baabasemberezza ku Freedom City.\nKirumira akwatiddwa n'aggalirwa e Katwe: Basoose kumenya makaage ne bamuggyayo ku mpaka


2 Ebyomumirembe Eky’Okubiri 32 | Bayibuli ey'Oku Mukutu Gwaffe Ogwa Intaneeti | New World Translation\n2 Ebyomumirembe Eky’Okubiri 32:1-33\nSennakeribu atiisatiisa Yerusaalemi (1-8)\nSennakeribu anyooma Yakuwa (9-19)\nMalayika atta eggye lya Bwasuli (20-23)\nKeezeekiya alwala; afuna amalala (24-26)\nEbintu Keezeekiya bye yakola; afa (27-33)\n32 Oluvannyuma lw’ebyo, era nga Keezeekiya amaze okulaga obwesigwa ng’obwo,+ Sennakeribu kabaka wa Bwasuli yajja n’alumba Yuda, n’azingiza ebibuga ebyaliko bbugwe ng’ayagala okumenya bbugwe waabyo abiwambe.+ 2 Keezeekiya bwe yalaba nga Sennakeribu azze era ng’ayagala okulwanyisa Yerusaalemi, 3 n’asalawo okuziba enzizi ezaali ebweru w’ekibuga+ oluvannyuma lw’okwebuuza ku baami be ne ku balwanyi be, era ne bamuyamba. 4 Awo abantu bangi ne bakuŋŋaanyizibwa ne baziba enzizi zonna n’akagga akaali kayita mu kitundu ekyo, ng’eno bwe bagamba nti: “Lwaki bakabaka ba Bwasuli basanga amazzi mangi nga bazze?” 5 Era nga mumalirivu, yaddamu n’azimba bbugwe yenna eyali amenyese era n’amuzimbako n’eminaala. N’ebweru wa bbugwe yazimbayo bbugwe omulala. Ate era yaddaabiriza Ekifunvu*+ eky’omu Kibuga kya Dawudi, era n’akola eby’okulwanyisa bingi n’engabo. 6 Oluvannyuma yalonda abakulu b’amagye okukulembera abantu, n’abakuŋŋaanyiza mu kibangirizi eky’oku mulyango gw’ekibuga, n’abazzaamu amaanyi* ng’agamba nti: 7 “Mubeera bavumu era mubeere ba maanyi. Temutya era temutekemuka olwa kabaka wa Bwasuli+ n’olw’ekibiina kyonna ekiri naye; kubanga abali naffe bangi okusinga abali naye.+ 8 Ye yeesiga maanyi ga bantu naye ffe twesiga Yakuwa Katonda waffe okutuyamba era n’okulwana entalo zaffe.”+ Awo abantu ne baguma olw’ebigambo bya Keezeekiya kabaka wa Yuda.+ 9 Ebyo bwe byaggwa, Sennakeribu kabaka wa Bwasuli eyali e Lakisi+ n’eggye lye lyonna n’atuma abaweereza be e Yerusaalemi eri Keezeekiya kabaka wa Yuda n’eri Abayudaaya bonna abaali mu Yerusaalemi,+ ng’agamba nti: 10 “Bw’ati Sennakeribu kabaka wa Bwasuli bw’agamba, ‘Mwesiga ki okusigala mu Yerusaalemi nga kizingiziddwa?+ 11 Keezeekiya tababuzaabuza kubawaayo mufe enjala n’ennyonta ng’abagamba nti: “Yakuwa Katonda waffe ajja kutuwonya mu mukono gwa kabaka wa Bwasuli.”+ 12 Oyo si ye Keezeekiya eyaggyawo ebifo bya Katonda wammwe ebigulumivu+ n’ebyoto bye+ n’agamba abantu b’omu Yuda ne Yerusaalemi nti: “Mulina kuvunnama mu maaso g’ekyoto kimu, era ku kyo kwe mulina okwokera ssaddaaka zammwe”?+ 13 Temumanyi nze ne bajjajjange kye twakola amawanga gonna ag’omu nsi endala?+ Bakatonda b’amawanga ag’omu nsi endala baasobola okuwonya ensi zaabwe mu mukono gwange?+ 14 Ani ku bakatonda b’amawanga ago bajjajjange ge baazikiriza eyasobola okuwonya abantu be mu mukono gwange, Katonda wammwe alyoke asobole okubawonya mmwe mu mukono gwange?+ 15 Temukkiriza Keezeekiya kubalimbalimba oba okubabuzaabuza bw’atyo.+ Temumwesiga, kubanga tewali katonda wa ggwanga lyonna oba bwakabaka bwonna eyasobola okuwonya abantu be mu mukono gwange ne mu mukono gwa bajjajjange. Kati olwo Katonda wammwe y’anaasobola okubawonya mu mukono gwange?’”+ 16 Abaweereza be ne beeyongera okuvuma Yakuwa Katonda ow’amazima n’okuvuma Keezeekiya omuweereza we. 17 Yawandiika n’amabaluwa+ okuvuma Yakuwa Katonda wa Isirayiri+ n’okumwogerako obubi ng’agamba nti: “Okufaananako bakatonda b’amawanga ag’omu nsi endala abataasobola kuwonya bantu baabwe mu mukono gwange,+ ne Katonda wa Keezeekiya tajja kuwonya bantu be mu mukono gwange.” 18 Ne baleekaana mu lulimi lw’Abayudaaya nga boogera eri abantu b’omu Yerusaalemi abaali ku bbugwe okubatiisatiisa n’okubeeraliikiriza, basobole okuwamba ekibuga.+ 19 Ne boogera bubi ku Katonda wa Yerusaalemi mu ngeri y’emu nga bwe baayogera ku bakatonda b’amawanga ag’omu nsi abaakolebwa n’emikono gy’abantu. 20 Naye Kabaka Keezeekiya ne nnabbi Isaaya+ mutabani wa Amozi ne basaba Katonda ali mu ggulu era ne bamukaabirira abayambe olw’ekyo.+ 21 Yakuwa n’atuma malayika n’azikiriza abalwanyi bonna ab’amaanyi,+ abakulembeze, n’abaami abaali mu lusiisira lwa kabaka wa Bwasuli. Awo n’addayo mu nsi ye ng’aswadde. Oluvannyuma yayingira mu nnyumba* ya katonda we era abamu ku batabani be ne bamuttira omwo n’ekitala.+ 22 Bw’atyo Yakuwa n’alokola Keezeekiya n’abantu b’omu Yerusaalemi mu mukono gwa Sennakeribu kabaka wa Bwasuli ne mu mukono gw’abalala bonna, n’abawonya abalabe baabwe ku njuyi zonna. 23 Awo bangi ne baleetera Yakuwa ebirabo e Yerusaalemi ne Keezeekiya kabaka wa Yuda+ ne bamuleetera ebintu ebirungi, era oluvannyuma lw’ekyo amawanga gonna ne gamussaamu ekitiibwa kingi. 24 Mu kiseera ekyo, Keezeekiya yalwala nnyo n’abulako katono okufa; n’asaba Yakuwa+ eyaddamu okusaba kwe era n’amuwa akabonero.+ 25 Naye Keezeekiya teyalaga nti yali asiimye ebirungi byonna ebyamukolerwa, kubanga omutima gwe gwafuna amalala Katonda n’amusunguwalira era n’asunguwalira ne Yuda ne Yerusaalemi. 26 Kyokka Keezeekiya yatoowaza omutima gwe ogwali gufunye amalala+ era n’abantu b’omu Yerusaalemi ne beetoowaza, obusungu bwa Yakuwa ne butababuubuukira mu kiseera kya Keezeekiya.+ 27 Keezeekiya yafuna obugagga bungi nnyo n’ekitiibwa kingi nnyo;+ yazimba amaterekero+ ag’okuterekamu ffeeza ne zzaabu n’amayinja ag’omuwendo n’amafuta ga basamu n’engabo n’ebintu ebirala byonna ebirungi. 28 Era yazimba n’amaterekero ag’emmere ey’empeke n’omwenge omusu n’amafuta, n’ebiyumba by’ensolo ezitali zimu n’ebiyumba by’ebisibo. 29 Yeezimbira ebibuga era n’afuna ebisibo bingi n’amagana mangi, kubanga Katonda yamuwa ebintu bingi nnyo. 30 Keezeekiya ye yaziba omukutu ogw’amazzi+ ga Gikoni ogw’eky’engulu,+ amazzi n’agawugula ne gakulukuta nga gadda ku luuyi olw’ebugwanjuba mu Kibuga kya Dawudi.+ Keezeekiya n’aweebwa omukisa mu buli kintu kye yakola. 31 Naye abaami b’e Babulooni bwe baatuma aboogezi baabwe eri Keezeekiya okumubuuza ebikwata ku kabonero+ akaali kabaddewo mu nsi,+ Katonda ow’amazima yamuleka asobole okumugezesa,+ amanye byonna ebyali mu mutima gwe.+ 32 Ebyafaayo ebirala ebikwata ku Keezeekiya n’ebikolwa bye eby’okwagala okutajjulukuka,+ byawandiikibwa mu kwolesebwa kwa nnabbi Isaaya+ mutabani wa Amozi, mu Kitabo kya Bakabaka ba Yuda n’aba Isirayiri.+ 33 Awo Keezeekiya n’agalamizibwa wamu ne bajjajjaabe, ne bamuziika ku kasozi ng’oyambuka okugenda mu kifo awaziikibwa abaana ba Dawudi,+ era abantu b’omu Yuda bonna n’ab’omu Yerusaalemi baamussaamu nnyo ekitiibwa ng’afudde. Manase mutabani we n’amusikira ku bwakabaka.\n^ Oba, “Millo.” Kigambo kya Lwebbulaniya ekitegeeza “okujjuza.”\n^ Obut., “n’ayogera n’omutima gwabwe.”\n2 Ebyomumirembe Eky’Okubiri 32


KIWEDDE! Obwa Pulezidenti bwa Uganda, wuuno omukyala avuddeyo okulemesa Bobi Wine entebe, 'ye ssaawa abakyala bakwate enkasi y'eggwanga' - Galaxy FM 100.2\nKIWEDDE! Obwa Pulezidenti bwa Uganda, wuuno omukyala avuddeyo okulemesa Bobi Wine entebe, ‘ye ssaawa abakyala bakwate enkasi y’eggwanga’\nNga wasigadde ennaku 111 zokka okusunsulamu abantu abanaavuganya ku bukulembeze bw’eggwanga mu kulonda kwa 2021 kutuuke okusinziira ku nambika y’akakiiko k’ebyokulonda, nate abantu abegwanyiza Entebe beyongedde obungi.\nMu kiseera kino abantu abegwanyiza okuvuganya ku bukulembeze bw’eggwanga basoba mu 50 wabula nga buli omu awera nti ketonnye ka gwake obukulembeze bumuli mu ttaano mu 2021\nMu bano mwemuli omukyala eyasookera ddala okulangirira nti agenda kuvuganya ku bwa pulezidenti bwa Uganda mu kulonda kwa bonna okwa 2021, Darlen Kamusime Kawawa. agamba nti ky’ekiseera abakyala nabo bakwate ku nkasi y’eggwanga.\nDarlen Kamusime Kawawa\nKamusime agamba nti ky’ekiseera abakyala nabo bakwate ku nkasi y’eggwanga okutambuza emirimu.\nKamusime agamba nti ye ssaawa abakyala okulaga nti balina obusoobozi ku buli nsonga yonna era singa akwata obuyinza, agenda kukyusa Uganda okwesiimisa buli muntu.\nEbigambo bya Kamusime biraga nti avuddeyo okulemesa omubaka we Kyadondo East mu Palamenti Robert Kyagulanyi Ssentamu amanyikiddwa nga Bobi Wine entebe y’obwa Pulezidenti kuba naye agamba nti ye muntu omutuufu agwanidde okudda mu bigere bya Pulezidenti Yoweri Kaguta Museveni.